title: Deċiżjoni tal-Kunsill (UE) 2019/848 tas-17 ta' Mejju 2019 dwar il-konklużjoni f'isem l-Unjoni Ewropea tal-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015

text:
                  27.5.2019

                  MT

                  Il-Ġurnal Uffiċjali tal-Unjoni Ewropea

                  L 139/1

         DEĊIŻJONI TAL-KUNSILL (UE) 2019/848
         tas-17 ta' Mejju 2019
         dwar il-konklużjoni f'isem l-Unjoni Ewropea tal-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-punt (a)(v) tat-tieni subparagrafu tal-Artikolu 218(6) u mal-Artikolu 218(7) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-approvazzjoni tal-Parlament Ewropew,
         Billi:

                     (1)

                     Fid-19 ta' Novembru 2013, il-Kunsill awtorizza lill-Kummissjoni biex tiftaħ negozjati f'isem l-Unjoni għall-konklużjoni ta' ftehim internazzjonali ġdid dwar iż-żejt taż-żebbuġa u ż-żebbuġ tal-mejda.

                     (2)

                     It-test tal-Ftehim Internazzjonali dwar iż-Żejt taż-Żebbuġa u ż-Żejt tal-Mejda, 2015 (il-“Ftehim”) ġie adottat fid-9 ta' Ottubru 2015 mir-rappreżentanti ta' 24 Stat Membru tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) u ta' żewġ organizzazzjonijiet intergovernattivi waqt il-Konferenza tan-Nazzjonijiet Uniti dwar in-Negozjar ta' Ftehim Suċċessur tal-Ftehim Internazzjonali tal-2005 dwar iż-Żejt taż-Żebbuġa u ż-Żebbuġ tal-Mejda.

                     (3)

                     B'konformità mad-Deċiżjoni tal-Kunsill (UE) 2016/1892 (1), il-Ftehim ġie ffirmat f'isem l-Unjoni fit-28 ta' Novembru 2016 fil-Kwartieri Ġenerali tan-Nazzjonijiet Uniti fi New York, soġġett għall-konklużjoni tiegħu f'data aktar tard.

                     (4)

                     Il-Ftehim daħal fis-seħħ b'mod proviżorju fl-1 ta' Jannar 2017, skont l-Artikolu 31(2) tiegħu.

                     (5)

                     Il-Kunsill tal-Membri huwa l-korp li jieħu d-deċiżjonijiet tal-Kunsill Internazzjonali taż-Żebbuġ u jeżerċita s-setgħat kollha u jwettaq il-funzjonijiet kollha li huma meħtieġa biex jintlaħqu l-għanijiet tal-Ftehim. Jenħtieġ li l-Kummissjoni tiġi awtorizzata biex tirrappreżenta lill-Unjoni fil-Kunsill tal-Membri.

                     (6)

                     Skont l-Artikolu 19(2) tal-Ftehim, il-Kunsill tal-Membri jista' jemenda d-denominazzjonijiet u d-definizzjonijiet taż-żjut taż-żebbuġa, taż-żjut mir-residwi taż-żebbuġ u taż-żebbuġ tal-mejda mogħtija fl-Annessi B u C għall-Ftehim, u b'hekk jemenda l-Ftehim.

                     (7)

                     Sabiex tiġi ffaċilitata l-adozzjoni ta' tali emendi għall-Ftehim mill-Kunsill tal-Membri u biex jiġi evitat ir-riskju li l-Unjoni ma jkollhiex pożizzjoni, jenħtieġ li l-Kummissjoni tiġi awtorizzata biex tapprova tali emendi proposti f'isem l-Unjoni, taħt kondizzjonijiet proċedurali u sostantivi speċifiċi.

                     (8)

                     Sabiex tiżgura li l-approvazzjoni mill-Kummissjoni tal-emendi proposti għall-Annessi B u C għall-Ftehim tkun konformi mal-kundizzjonijiet stipulati f'din id-Deċiżjoni, jenħtieġ li l-Kummissjoni tissottometti dawk l-emendi proposti biżżejjed minn qabel lill-Kunsill.

                     (9)

                     Il-konformità tal-emendi proposti ppreżentati mill-Kummissjoni lill-Kunsill għandha tiġi evalwata mill-Kumitat tar-Rappreżentanti Permanenti tal-gvernijiet tal-Istati Membri (“Coreper”). Il-Kummissjoni jenħtieġ li tapprova dawk l-emendi proposti dment li għadd ta' Stati Membri li jirrappreżentaw minoranza li timblokka tal-Kunsill f'konformità mal-Artikolu 16(4) tat-Trattat dwar l-Unjoni Ewropea (TUE) ma joġġezzjonawx għalihom fil-Coreper.

                     (10)

                     Jenħtieġ li l-Ftehim jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015 huwa b'dan approvat f'isem l-Unjoni (2).

            Artikolu 2
            Il-President tal-Kunsill għandu jaħtar lill-persuna jew persuni awtorizzati li jiddepożitaw, f'isem l-Unjoni, l-istrument tal-approvazzjoni previst fl-Artikolu 28(4) tal-Ftehim (3).

            Artikolu 3
            Il-Kummissjoni għandha tirrappreżenta lill-Unjoni fil-Kunsill tal-Membri.

            Artikolu 4
            Jekk il-Kunsill tal-Membri jiġi interpellat jadotta emendi għad-denominazzjonijiet u d-definizzjonijiet taż-żjut taż-żebbuġa, taż-żjut mir-residwi taż-żebbuġ u taż-żebbuġ tal-mejda mogħtija fl-Annessi B u C għall-Ftehim, skont l-Artikolu 19(2) tal-Ftehim, il-Kummissjoni għandha tkun awtorizzata li tapprova l-emendi proposti f'isem l-Unjoni, taħt il-kundizzjonijiet li ġejjin:

                        (1)

                        Il-Kummissjoni għandha tiżgura li l-approvazzjoni f'isem l-Unjoni:

                                    —

                                    tkun fl-interessi tal-Unjoni,

                                    —

                                    taqdi l-għanijiet li l-Unjoni ssegwi fi ħdan il-qafas tal-politika kummerċjali tagħha,

                                    —

                                    tqis l-interessi tal-produtturi, il-kummerċjanti u l-konsumaturi tal-Unjoni,

                                    —

                                    ma tiksirx il-liġijiet tal-Unjoni jew id-dritt internazzjonali, u b'mod partikolari ma tiksirx ir-Regolament (UE) Nru 1308/2013 tal-Parlament Ewropew u tal-Kunsill (4), mingħajr preġudizzju għas-setgħa tal-Kummissjoni li tadotta atti delegati li jemendaw ir-regoli tal-Unjoni f'konformità mal-emendi li jkunu saru fil-Ftehim u adottati mill-Kunsill tal-Membri, b'mod partikolari fir-rigward tal-istandards tal-kummerċjalizzazzjoni fis-settur taż-żejt taż-żebbuġa u taż-żebbuġ tal-mejda, kif imsemmi fl-Artikolu 75 ta' dak ir-Regolament,

                                    —

                                    fejn applikabbli, tappoġġa t-titjib tal-kwalità tal-prodotti taż-żebbuġ, billi tagħmilha aktar faċli li jinqabdu prattiki frodulenti u qarrieqa u adulterazzjoni,

                                    —

                                    fejn applikabbli, tqis aħjar id-diversità tal-prodotti awtentiċi taż-żebbuġ,

                                    —

                                    fejn applikabbli, timmira lejn l-approssimazzjoni tal-istandards internazzjonali relatati mal-karatteristiċi fiżiko-kimiċi u organolettiċi taż-żjut taż-żebbuġa, żjut mir-residwi taż-żebbuġ u żebbuġ tal-mejda,

                                    —

                                    fejn applikabbli, tevita li jinħolqu ostakli għall-innovazzjoni, u

                                    —

                                    fejn applikabbli tiffaċilita l-kummerċ tal-prodotti taż-żebbuġ.

                        (2)

                        Qabel ma l-Kummissjoni tapprova tali emendi proposti f'isem l-Unjoni, il-Kummissjoni għandha tissottomettihom lill-Kunsill biżżejjed minn qabel u mill-inqas 15-il ġurnata tax-xogħol qabel is-sessjoni fejn il-Kunsill tal-Membri jiġi interpellat biex jadotta dawk l-emendi proposti.
                        Il-konformità tal-emendi proposti mal-kriterji stipulati fil-paragrafu (1) ta' dan l-Artikolu għandha tiġi evalwata mill-Coreper.
                        Il-Kummissjoni għandha tapprova l-emendi proposti f'isem l-Unjoni dment li għadd ta' Stati Membri li jirrappreżentaw minoranza li timblokka tal-Kunsill f'konformità mal-Artikolu 16(4) tat-TUE ma joġġezzjonawx għalihom. Jekk ikun hemm tali minoranza li timblokka, il-Kummissjoni għandha tirrifjuta l-emendi proposti f'isem l-Unjoni.

            Artikolu 5
            Din id-Deċiżjoni għandha tidħol fis-seħħ fis-seba' jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, is-17 ta' Mejju 2019.

                  Għall-Kunsill

                  Il-President

               E.O. TEODOROVICI

            (1)  Deċiżjoni tal-Kunsill (UE) 2016/1892 tal-10 ta' Ottubru 2016 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015 (ĠU L 293, 28.10.2016, p. 2).

            (2)  It-test tal-Ftehim ġie ppubblikat fil-ĠU L 293, 28.10.2016, p. 4, flimkien mad-Deċiżjoni dwar l-iffirmar.

            (3)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

            (4)  Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).


title: Deċiżjoni tal-Kunsill (UE) 2019/851 tal-14 ta' Mejju 2019 dwar il-pożizzjoni li għandha tittieħed f'isem l-Unjoni Ewropea fl-Organizzazzjoni Marittima Internazzjonali waqt l-74 sessjoni tal-Kumitat tal-Protezzjoni tal-Ambjent tal-Baħar u l-101 sessjoni tal-Kumitat tas-Sikurezza Marittima, dwar l-adozzjoni ta' emendi għall-Anness II tal-Konvenzjoni Internazzjonali għall-Prevenzjoni tat-Tniġġis minn Vapuri, emendi għall-Kodiċi Internazzjonali tal-2011 dwar il-Programm Imtejjeb ta' Spezzjonijiet waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt, emendi għall-Kodiċi Internazzjonali tat-Tagħmir għas-Salvataġġ, emendi għall-Formoli C, E u P tal-appendiċi tal-Konvenzjoni Internazzjonali għas-Salvagwardja tal-Ħajja Umana fuq il-Baħar, u emendi għall-Kodiċi Internazzjonali tas-Sikurezza għall-Vapuri li jużaw il-Gassijiet jew Karburanti Oħrajn b'Punt ta' Fjammabbiltà Baxx

text:
                  27.5.2019

                  MT

                  Il-Ġurnal Uffiċjali tal-Unjoni Ewropea

                  L 139/10

         DEĊIŻJONI TAL-KUNSILL (UE) 2019/851
         tal-14 ta' Mejju 2019
         dwar il-pożizzjoni li għandha tittieħed f'isem l-Unjoni Ewropea fl-Organizzazzjoni Marittima Internazzjonali waqt l-74 sessjoni tal-Kumitat tal-Protezzjoni tal-Ambjent tal-Baħar u l-101 sessjoni tal-Kumitat tas-Sikurezza Marittima, dwar l-adozzjoni ta' emendi għall-Anness II tal-Konvenzjoni Internazzjonali għall-Prevenzjoni tat-Tniġġis minn Vapuri, emendi għall-Kodiċi Internazzjonali tal-2011 dwar il-Programm Imtejjeb ta' Spezzjonijiet waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt, emendi għall-Kodiċi Internazzjonali tat-Tagħmir għas-Salvataġġ, emendi għall-Formoli C, E u P tal-appendiċi tal-Konvenzjoni Internazzjonali għas-Salvagwardja tal-Ħajja Umana fuq il-Baħar, u emendi għall-Kodiċi Internazzjonali tas-Sikurezza għall-Vapuri li jużaw il-Gassijiet jew Karburanti Oħrajn b'Punt ta' Fjammabbiltà Baxx
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(9), tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Jenħtieġ li l-azzjoni tal-Unjoni fis-settur tat-trasport marittimu timmira li tipproteġi l-ambjent tal-baħar u li ttejjeb is-sikurezza marittima.

                     (2)

                     Il-Kumitat tal-Protezzjoni tal-Ambjent tal-Baħar (“MEPC”) tal-Organizzazzjoni Marittima Internazzjonali (“OMI”), waqt l-74 sessjoni tiegħu mit-13 sas-17 ta' Mejju 2019 (“MEPC 74”), huwa mistenni jadotta emendi għall-Anness II għall-Konvenzjoni Internazzjonali għall-Prevenzjoni tat-Tniġġis minn Vapuri (“l-Anness II tal-MARPOL”).

                     (3)

                     Il-Kumitat tas-Sikurezza Marittima (“MSC”) tal-OMI, waqt il-101 sessjoni tiegħu mill-5 sal-14 ta' Ġunju 2019 (“MSC 101”), huwa mistenni jadotta emendi għall-Kodiċi Internazzjonali dwar il-Programm Imtejjeb ta' Spezzjonijiet waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt (“il-Kodiċi ESP tal-2011”), emendi għall-Kodiċi Internazzjonali tat-Tagħmir għas-Salvataġġ (“il-Kodiċi LSA”), emendi għar-Reġistri tat-Tagħmir (tal-Formoli C, E u P tal-appendiċi tal-Konvenzjoni Internazzjonali għas-Salvagwardja tal-Ħajja Umana fuq il-Baħar (“SOLAS”) u emendi għall-Partijiet A u A-1 tal-Kodiċi Internazzjonali tas-Sikurezza għall-Vapuri li jużaw il-Gassijiet jew Karburanti Oħrajn b'Punt ta' Fjammabbiltà Baxx (“il-Kodiċi IGF”).

                     (4)

                     Huwa xieraq li tiġi stabbilita l-pożizzjoni li għandha tittieħed f'isem l-Unjoni waqt l-MEPC 74, peress li l-emendi għall-Anness II tal-MARPOL ser ikunu jistgħu jinfluwenzaw b'mod deċiżiv il-kontenut tad-dritt tal-Unjoni, jiġifieri d-Direttiva 2005/35/KE tal-Parlament Ewropew u tal-Kunsill (1) u d-Direttiva 2000/59/KE tal-Parlament Ewropew u tal-Kunsill (2).

                     (5)

                     Huwa xieraq li tiġi stabbilita l-pożizzjoni li għandha tittieħed f'isem l-Unjoni waqt l-MSC 101 peress li: l-emendi għall-Kodiċi ESP tal-2011 ser ikunu jistgħu jinfluwenzaw b'mod deċiżiv il-kontenut tad-dritt tal-Unjoni, jiġifieri r-Regolament (UE) Nru 530/2012 tal-Parlament Ewropew u tal-Kunsill (3); l-emendi għall-Kodiċi LSA ser ikunu jistgħu jinfluwenzaw b'mod deċiżiv il-kontenut tad-dritt tal-Unjoni, jiġifieri r-Regolament ta' Implimentazzjoni tal-Kummissjoni (UE) 2018/773 (4) u d-Direttiva 2014/90/UE tal-Parlament Ewropew u tal-Kunsill (5); l-emendi għall-Konvenzjoni SOLAS ser ikunu jistgħu jinfluwenzaw b'mod deċiżiv il-kontenut tad-dritt tal-Unjoni, jiġifieri d-Direttiva 2009/45/KE tal-Parlament Ewropew u tal-Kunsill (6); u l-emendi għall-Kodiċi IGF ser ikunu jistgħu jinfluwenzaw b'mod deċiżiv il-kontenut tad-dritt tal-Unjoni, jiġifieri d-Direttiva 2009/45/KE.

                     (6)

                     Jenħtieġ li l-emendi tal-Anness II tal-MARPOL jiżguraw li jitnaqqas l-impatt fuq l-ambjent relatat ma' fdalijiet ta' merkanzija u ma' likwidi tal-ħasil ta' tankijiet magħmulin minn prodotti persistenti li jżommu f'wiċċ l-ilma li jkollhom viskożità għolja u/jew punt għoli tat-tidwib.

                     (7)

                     L-emendi għall-Kodiċi ESP tal-2011 jenħtieġ li jkunu jinkludu bidliet editorjali fil-Kodiċi, li jidentifikaw ir-rekwiżiti obbligatorji kollha u li jtejbu t-tabelli u l-formoli, kif ukoll li jgħaqqdu dawk il-bidliet editorjali ma' test li jirrigwarda rekwiżiti sostanzjali ġodda sabiex jiġu riflessi aġġornamenti reċenti fis-serje Z10 tar-Rekwiżiti Unifikati tal-Assoċjazzjoni Internazzjonali tas-Soċjetajiet ta' Klassifikazzjoni.

                     (8)

                     Jenħtieġ li l-emendi għall-paragrafu 6.1.1.3 tal-Kodiċi LSA jiżguraw l-implimentazzjoni uniformi fir-rigward tal-varar manwali ta' dgħajjes żgħar tas-salvataġġ li ma jkunux waħda minn fost l-opri tal-baħar tas-sopravvivenza ta' bastiment.

                     (9)

                     Jenħtieġ li l-emendi għall-paragrafu 4.4.8.1 tal-Kodiċi LSA jiżguraw li d-dgħajjes tas-salvataġġ li jkollhom żewġ sistemi ta' propulsjoni indipendenti jiġu eżentati mill-obbligu li jkunu mgħammra b'biżżejjed imqadef li jżommu f'wiċċ l-ilma u oġġetti relatati biex dawn jivvjaġġaw f'ibħra kalmi.

                     (10)

                     Jenħtieġ li l-emendi għall-punt 8.1 tal-Formoli C, E u P tar-Reġistri tat-Tagħmir tal-appendiċi tal-Konvenzjoni SOLAS jiżguraw li jkun ċar li mhux l-indikaturi elenkati kollha japplikaw għall-bastimenti kollha u li l-indikaturi jistgħu, għalhekk, jitħassru skont il-bżonn.

                     (11)

                     Jenħtieġ li l-emendi għall-Partijiet A u A-1 tal-Kodiċi IGF jiżguraw il-konsistenza fir-rigward tar-rekwiżiti eżistenti għall-bastimenti li jużaw il-gass naturali bħala fjuwil billi jintroduċu emendi meħtieġa abbażi tal-esperjenza miksuba fir-rigward tal-applikazzjoni tal-Kodiċi.

                     (12)

                     L-Unjoni mhijiex Membru tal-OMI, u lanqas ma hija Parti Kontraenti għall-konvenzjonijiet u l-kodiċijiet rilevanti. Għalhekk jenħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni u biex jesprimu l-kunsens tagħhom li jintrabtu b'dawk l-emendi, sa fejn dawk l-emendi jaqgħu taħt il-kompetenza esklużiva tal-Unjoni,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f'isem l-Unjoni fl-74 sessjoni tal-Kumitat tal-Protezzjoni tal-Ambjent tal-Baħar tal-OMI għandha tkun waħda ta' qbil mal-adozzjoni tal-emendi għall-Anness II tal-Konvenzjoni Internazzjonali għall-Prevenzjoni tat-Tniġġis minn Vapuri, relattivament għar-rekwiżiti tar-rimi għal-likwidi tal-ħasil ta' tankijiet magħmulin minn prodotti persistenti li jżommu f'wiċċ l-ilma li jkollhom viskożità għolja u/jew punt għoli tat-tidwib, kif stabbiliti fl-Anness tad-dokument MEPC 74/3/1 tal-OMI.

            Artikolu 2
            Il-pożizzjoni li għandha tittieħed f'isem l-Unjoni fil-101 sessjoni tal-Kumitat tas-Sikurezza Marittima tal-OMI għandha tkun waħda ta' qbil ma' dan li ġej:

                        (a)

                        l-adozzjoni tal-emendi għall-Kodiċi Internazzjonali tal-2011 dwar il-Programm Imtejjeb ta' Spezzjonijiet waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt, kif stabbiliti fid-dokument SDC 6/13/Add.1 tal-OMI;

                        (b)

                        l-adozzjoni tal-emendi għall-paragrafu 6.1.1.3 tal-Kodiċi Internazzjonali tat-Tagħmir għas-Salvataġġ, kif stabbiliti fl-Anness 4 tad-dokument MSC 101/3 tal-OMI;

                        (c)

                        l-adozzjoni tal-emendi għall-paragrafu 4.4.8.1 tal-Kodiċi Internazzjonali tat-Tagħmir għas-Salvataġġ, kif stabbiliti fl-Anness 4 tad-dokument MSC 101/3 tal-OMI;

                        (d)

                        l-adozzjoni tal-emendi għall-punt 8.1 tal-Formoli C, E u P tar-Reġistri tat-Tagħmir fl-appendiċi tal-Konvenzjoni Internazzjonali għas-Salvagwardja tal-Ħajja Umana fuq il-Baħar, kif stabbiliti fl-Anness 1 tad-dokument MSC 101/3 tal-OMI;

                        (e)

                        l-adozzjoni tal-emendi għall-Partijiet A u A-1 tal-Kodiċi Internazzjonali tas-Sikurezza għall-Vapuri li jużaw il-Gassijiet jew Karburanti Oħrajn b'Punt ta' Fjammabbiltà Baxx, kif stabbiliti fl-Anness 3 tad-dokument MSC 101/3 tal-OMI.

            Artikolu 3

               1.   Il-pożizzjoni li għandha tittieħed f'isem l-Unjoni kif mogħtija fl-Artikolu 1 għandhom jesprimuha l-Istati Membri, li huma kollha membri tal-OMI, billi jaġixxu b'mod konġunt fl-interessi tal-Unjoni.

               2.   Il-pożizzjoni li għandha tittieħed f'isem l-Unjoni kif mogħtija fl-Artikolu 2 għandhom jesprimuha l-Istati Membri, li huma kollha membri tal-OMI, billi jaġixxu b'mod konġunt fl-interessi tal-Unjoni.

               3.   Jista' jintlaħaq qbil dwar bidliet minuri fil-pożizzjonijiet imsemmijin fl-Artikoli 1 u 2 mingħajr ma tittieħed deċiżjoni oħra min-naħa tal-Kunsill.

            Artikolu 4
            L-Istati Membri huma b'dan awtorizzati li jagħtu l-kunsens tagħhom li jintrabtu, fl-interessi tal-Unjoni, bl-emendi msemmija fl-Artikoli 1 u 2, sa fejn dawk l-emendi jaqgħu taħt il-kompetenza esklużiva tal-Unjoni.

            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-14 ta' Mejju 2019.

                  Għall-Kunsill

                  Il-President

               P. DAEA

            (1)  Direttiva 2005/35/KE tal-Parlament Ewropew u tal-Kunsill tas-7 ta' Settembru 2005 dwar tniġġis ikkawżat minn vapuri u dwar l-introduzzjoni ta' penali, inklużi pieni kriminali, għal reati ta' tniġġis (ĠU L 255, 30.9.2005, p. 11).

            (2)  Direttiva 2000/59/KE tal-Parlament Ewropew u tal-Kunsill tas-27 ta' Novembru 2000 dwar il-faċilitajiet tal-akkoljenza fil-portijiet għall-iskart iġġenerat mill-bastimenti u għall-fdalijiet mill-merkanzija (ĠU L 332, 28.12.2000, p. 81).

            (3)  Regolament (UE) Nru 530/2012 tal-Parlament Ewropew u tal-Kunsill tat-13 ta' Ġunju 2012 dwar l-introduzzjoni aċċellerata ta' rekwiżiti ta' buq doppju jew ta' disinn ekwivalenti għal tankers taż-żejt b'buq wieħed (ĠU L 172, 30.6.2012, p. 3).

            (4)  Regolament ta' Implimentazzjoni tal-Kummissjoni (UE) 2018/773 tal-15 ta' Mejju 2018 dwar id-disinn, il-kostruzzjoni u l-prestazzjoni u l-istandards tal-ittestjar għat-tagħmir tal-baħar u li jħassar ir-Regolament (UE) 2017/306 (ĠU L 133, 30.5.2018, p. 1).

            (5)  Direttiva 2014/90/UE tal-Parlament Ewropew u tal-Kunsill tat-23 ta' Lulju 2014 dwar tagħmir tal-baħar u li tħassar id-Direttiva tal-Kunsill 96/98/KE (ĠU L 257, 28.8.2014, p. 146).

            (6)  Direttiva 2009/45/KE tal-Parlament Ewropew u tal-Kunsill tas-6 ta' Mejju 2009 dwar regoli u standards ta' sigurtà għal vapuri tal-passiġġieri (ĠU L 163, 25.6.2009, p. 1).


title: Deċiżjoni tal-Kunsill (UE) 2019/852 tal-21 ta' Mejju 2019 li tiddetermina l-kompożizzjoni tal-Kumitat tar-Reġjuni

text:
                  27.5.2019

                  MT

                  Il-Ġurnal Uffiċjali tal-Unjoni Ewropea

                  L 139/13

         DEĊIŻJONI TAL-KUNSILL (UE) 2019/852
         tal-21 ta' Mejju 2019
         li tiddetermina l-kompożizzjoni tal-Kumitat tar-Reġjuni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     L-Artikolu 300 tat-Trattat jistabbilixxi r-regoli għall-kompożizzjoni tal-Kumitat tar-Reġjuni.

                     (2)

                     Id-Deċiżjoni tal-Kunsill 2014/930/UE (1) adattat il-kompożizzjoni tal-Kumitat tar-Reġjuni wara l-adeżjoni tal-Kroazja. L-għadd tal-membri għall-Estonja, għal Ċipru u għal-Lussemburgu tnaqqas b'wieħed sabiex tiġi indirizzata d-diskrepanza bejn l-għadd massimu ta' membri tal-Kumitat tar-Reġjuni stabbilit fl-ewwel subparagrafu tal-Artikolu 305 tat-Trattat u l-għadd tal-membri tal-Kumitat tar-Reġjuni wara l-adeżjoni tal-Kroazja.

                     (3)

                     Skont l-preambolu għad-Deċiżjoni 2014/930/UE, dik id-Deċiżjoni għandha tiġi riveduta fi żmien adegwat għall-mandat tal-Kumitat tar-Reġjuni li jibda fl-2020.

                     (4)

                     Fit-3 ta' Lulju 2018 il-Kumitat tar-Reġjuni adotta rakkomandazzjonijiet lill-Kummissjoni u lill-Kunsill dwar il-kompożizzjoni futura tiegħu.

                     (5)

                     Jenħtieġ li l-bilanċ attwali fil-kompożizzjoni tal-Kumitat tar-Reġjuni, sa fejn hu possibbli, jinżamm peress li huwa r-riżultat ta' Konferenzi Intergovernattivi suċċessivi.

                     (6)

                     Il-ħruġ tar-Renju Unit mill-Unjoni jwassal għal 24 siġġu battal fil-Kumitat tar-Reġjuni. Għalhekk, jenħtieġ li jerġa' jinħoloq il-bilanċ fl-allokazzjoni tas-siġġijiet li kien jeżisti qabel l-adozzjoni tad-Deċiżjoni 2014/930/UE,

               ADOTTA DIN ID-DEĊIŻJONI:

            Artikolu 1

               1.   L-għadd tal-membri tal-Kumitat tar-Reġjuni għandu jkun kif ġej:

                           Belġju

                           12

                           Bulgarija

                           12

                           Ċekja

                           12

                           Danimarka

                           9

                           Ġermanja

                           24

                           Estonja

                           7

                           Irlanda

                           9

                           Greċja

                           12

                           Spanja

                           21

                           Franza

                           24

                           Kroazja

                           9

                           Italja

                           24

                           Ċipru

                           6

                           Latvja

                           7

                           Litwanja

                           9

                           Lussemburgu

                           6

                           Ungerija

                           12

                           Malta

                           5

                           Netherlands

                           12

                           Awstrija

                           12

                           Polonja

                           21

                           Portugall

                           12

                           Rumanija

                           15

                           Slovenja

                           7

                           Slovakkja

                           9

                           Finlandja

                           9

                           Żvezja

                           12.

               2.   Fl-eventwalità li r-Renju Unit ikun għadu Stat Membru tal-Unjoni fid-data tal-applikazzjoni ta' din id-Deċiżjoni, l-għadd tal-membri tal-Kumitat tar-Reġjuni għandha tkun dik prevista fl-Artikolu 1 tad-Deċiżjoni 2014/930/UE sa meta l-ħruġ tar-Renju Unit mill-Unjoni jsir legalment effettiv. Mid-data meta l-ħruġ tar-Renju Unit mill-Unjoni jsir legalment effettiv, l-għadd tal-membri tal-Kumitat tar-Reġjuni għandha tkun dik prevista fil-paragrafu 1 ta' dan l-Artikolu.

            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            Hija għandha tapplika mis-26 ta' Jannar 2020.

            Magħmul fi Brussell, il-21 ta' Mejju 2019.

                  Għall-Kunsill

                  Il-President

               G. CIAMBA

            (1)  Id-Deċiżjoni tal-Kunsill 2014/930/UE tas-16 ta' Diċembru 2014 li tiddetermina l-kompożizzjoni tal-Kumitat tar-Reġjuni (ĠU L 365, 19.12.2014, p. 143).


title: Deċiżjoni tal-Kunsill (UE) 2019/853 tal-21 ta' Mejju 2019 li tiddetermina l-kompożizzjoni tal-Kumitat Ekonomiku u Soċjali Ewropew

text:
                  27.5.2019

                  MT

                  Il-Ġurnal Uffiċjali tal-Unjoni Ewropea

                  L 139/15

         DEĊIŻJONI TAL-KUNSILL (UE) 2019/853
         tal-21 ta' Mejju 2019
         li tiddetermina l-kompożizzjoni tal-Kumitat Ekonomiku u Soċjali Ewropew
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 301 tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     L-Artikolu 300 tat-Trattat jistabbilixxi r-regoli għall-kompożizzjoni tal-Kumitat Ekonomiku u Soċjali Ewropew.

                     (2)

                     Id-Deċiżjoni tal-Kunsill (UE) 2015/1157 (1) adattat il-kompożizzjoni tal-Kumitat Ekonomiku u Soċjali Ewropew wara l-adeżjoni tal-Kroazja. L-għadd tal-membri għall-Estonja, għal Ċipru u għal-Lussemburgu tnaqqas b'wieħed sabiex tiġi indirizzata d-diskrepanza bejn l-għadd massimu ta' membri tal-Kumitat Ekonomiku u Soċjali Ewropew stabbilit fl-ewwel paragrafu tal-Artikolu 301 tat-Trattat u l-għadd tal-membri tal-Kumitat Ekonomiku u Soċjali Ewropew wara l-adeżjoni tal-Kroazja.

                     (3)

                     Skont il-preambolu għad-Deċiżjoni (UE) 2015/1157, dik id-Deċiżjoni għandha tiġi riveduta fi żmien adegwat għall-mandat tal-Kumitat Ekonomiku u Soċjali Ewropew li jibda fl-2020.

                     (4)

                     Fit-18 ta' Settembru 2018, il-Kumitat Ekonomiku u Soċjali Ewropew adotta rakkomandazzjonijiet lill-Kummissjoni u lill-Kunsill dwar il-kompożizzjoni futura tiegħu.

                     (5)

                     Jenħtieġ li l-bilanċ attwali fil-kompożizzjoni tal-Kumitat Ekonomiku u Soċjali Ewropew, sa fejn hu possibbli, jinżamm peress li huwa r-riżultat ta' Konferenzi Intergovernattivi suċċessivi.

                     (6)

                     Il-ħruġ tar-Renju Unit mill-Unjoni jwassal għal 24 siġġu vakanti fil-Kumitat Ekonomiku u Soċjali Ewropew. Għaldaqstant, jenħtieġ li jerġa' jintlaħaq il-bilanċ fl-allokazzjoni tas-siġġijiet li kien jeżisti qabel l-adozzjoni tad-Deċiżjoni (UE) 2015/1157,

               ADOTTA DIN ID-DEĊIŻJONI:

            Artikolu 1

               1.   L-għadd tal-membri tal-Kumitat Ekonomiku u Soċjali Ewropew għandu jkun kif ġej:

                           Belġju

                           12

                           Bulgarija

                           12

                           Ċekja

                           12

                           Danimarka

                           9

                           Ġermanja

                           24

                           Estonja

                           7

                           Irlanda

                           9

                           Greċja

                           12

                           Spanja

                           21

                           Franza

                           24

                           Kroazja

                           9

                           Italja

                           24

                           Ċipru

                           6

                           Latvja

                           7

                           Litwanja

                           9

                           Lussemburgu

                           6

                           Ungerija

                           12

                           Malta

                           5

                           Netherlands

                           12

                           Awstrija

                           12

                           Polonja

                           21

                           Portugall

                           12

                           Rumanija

                           15

                           Slovenja

                           7

                           Slovakkja

                           9

                           Finlandja

                           9

                           Żvezja

                           12.

               2.   Fl-eventwalità li r-Renju Unit ikun għadu Stat Membru tal-Unjoni fid-data tal-applikazzjoni ta' din id-Deċiżjoni, l-għadd tal-membri tal-Kumitat Ekonomiku u Soċjali Ewropew għandu jkun dak previst fl-Artikolu 1 tad-Deċiżjoni (UE) 2015/1157 sa meta l-ħruġ tar-Renju Unit mill-Unjoni jsir legalment effettiv. Mid-data li l-ħruġ tar-Renju Unit mill-Unjoni jsir legalment effettiv, l-għadd tal-membri tal-Kumitat Ekonomiku u Soċjali Ewropew għandu jkun dak previst fil-paragrafu 1 ta' dan l-Artikolu.

            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            Għandha tapplika mill-21 ta' Settembru 2020.

            Magħmul fi Brussell, il-21 ta' Mejju 2019.

                  Għall-Kunsill

                  Il-President

               G. CIAMBA

            (1)  Id-Deċiżjoni tal-Kunsill (UE) 2015/1157 tal-14 ta' Lulju 2015 li tiddetermina l-kompożizzjoni tal-Kumitat Ekonomiku u Soċjali Ewropew (ĠU L 187, 15.7.2015, p. 28).


title: Deċiżjoni tal-Kunsill (UE) 2019/937 tas-27 ta' Mejju 2019 dwar il-pożizzjoni li għandha tittieħed f'isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana fir-rigward tal-applikazzjoni ppreżentata mir-Renju Unit biex jissieħeb f'dik il-Konvenzjoni

text:
                  7.6.2019

                  MT

                  Il-Ġurnal Uffiċjali tal-Unjoni Ewropea

                  L 149/61

         DEĊIŻJONI TAL-KUNSILL (UE) 2019/937
         tas-27 ta' Mejju 2019
         dwar il-pożizzjoni li għandha tittieħed f'isem l-Unjoni Ewropea fil-qafas tal-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana fir-rigward tal-applikazzjoni ppreżentata mir-Renju Unit biex jissieħeb f'dik il-Konvenzjoni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikulari l-Artikolu 43 flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana (1) (il-“Konvenzjoni NASCO”) ġiet approvata permezz tad-Deċiżjoni tal-Kunsill 82/886/KEE (2) u daħlet fis-seħħ fl-1 ta' Ottubru 1983.

                     (2)

                     Fid-29 ta' Marzu 2017, ir-Renju Unit ippreżenta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. It-Trattati ma jibqgħux japplikaw għar-Renju Unit mid-data tad-dħul fis-seħħ ta' Ftehim dwar il-Ħruġ jew, fin-nuqqas ta' dan, u soġġett għad-Deċiżjoni tal-Kunsill Ewropew (UE) 2019/584 (3), fl-1 ta' Novembru 2019, sakemm il-Kunsill Ewropew, bi ftehim mar-Renju Unit, ma jiddeċidix b'mod unanimu li jestendi dak il-perjodu.

                     (3)

                     Sal-ħruġ tiegħu mill-Unjoni, ir-Renju Unit jibqa' Stat Membru li jgawdi d-drittijiet kollha u li huwa marbut bl-obbligi kollha derivanti mit-Trattati, inkluż il-konformità mal-prinċipju tal-kooperazzjoni leali.

                     (4)

                     Fil-linji gwida tiegħu adottati fid-29 ta' April 2017, il-Kunsill Ewropew irrikonoxxa l-ħtieġa, fil-kuntest internazzjonali, li jitqiesu l-karatteristiċi speċifiċi tar-Renju Unit bħala Stat Membru li ħiereġ, dment li ir-Renju Unit jirrispetta l-obbligi tiegħu u jibqa' leali lejn l-interessi tal-Unjoni waqt li jkun għadu Stat Membru.

                     (5)

                     Il-Ftehim dwar il-Ħruġ ippubblikat f'Il-Ġurnal Uffiċjali tal-Unjoni Ewropea fil-25 ta' April 2019 (4) (“Ftehim dwar il-Ħruġ”) fih arranġamenti għall-applikazzjoni tad-dispożizzjonijiet tal-liġi tal-Unjoni għar-Renju Unit u fir-Renju Unit wara d-data li fiha t-Trattati ma jibqgħux japplikaw għar-Renju Unit (“Perjodu ta' Tranżizzjoni”). Jekk il-Ftehim dwar il-Ħruġ jidħol fis-seħħ, il-liġij tal-Unjoni, inkluż il-ftehimiet internazzjonali li l-Unjoni hija Parti tagħhom, tkompli tapplika għar-Renju Unit u fir-Renju Unit matul il-Perjodu ta' Tranżizzjoni skont il-Ftehim dwar il-Ħruġ u ma tibqax tapplika fi tmiem il-Perjodu ta' Tranżizzjoni.

                     (6)

                     Bħalissa l-Konvenzjoni NASCO tapplika għar-Renju Unit bħala riżultat tal-fatt li l-Unjoni hija Parti Kontraenti ta' dik il-Konvenzjoni.

                     (7)

                     Skont l-Artikolu 17(3) tal-Konvenzjoni NASCO, il-Konvenzjoni hija miftuħa għall-adeżjoni, soġġett għall-approvazzjoni tal-Kunsill tal-Organizzazzjoni għall-Konservazzjoni tas-Salamun tal-Atlantiku tat-Tramuntana stabbilit bil-Konvenzjoni NASCO, minn kull Stat li jeżerċita ġuriżdizzjoni fuq is-sajd fl-Oċean Atlantiku tat-Tramuntana jew li huwa Stat tal-oriġi għall-istokkijiet tas-salamun.

                     (8)

                     Fit-28 ta' Frar 2019, ir-Renju Unit ippreżenta applikazzjoni biex jissieħeb fil-Konvenzjoni NASCO bħala Parti Kontraenti fid-dawl tal-possibbiltà li ma jkunx hemm Ftehim dwar il-Ħruġ sad-data meta t-Trattati ma jibqgħux japplikaw għar-Renju Unit.

                     (9)

                     Skont l-Artikolu 66 tal-Konvenzjoni tan-Nazzjonijiet Uniti dwar il-Liġi tal-Baħar (“UNCLOS”) (5), l-Istati li fix-xmajjar tagħhom joriġinaw l-istokkijiet anadromi għandu jkollhom l-interess primarju fit-tali stokkijiet u r-responsabbiltà primarja għalihom. L-Istat tal-oriġini tal-istokkijiet anadromi għandu jiżgura l-konservazzjoni tagħhom billi jistabbilixxi miżuri regolatorji xierqa għas-sajd fl-ilmijiet kollha li jkunu jinsabu 'l ġewwa mil-limiti esterni taż-żona ekonomika esklussiva tiegħu. F'każijiet fejn l-istokkijiet anadromi jpassu lejn ilmijiet li jkunu jinsabu 'l ġewwa mil-limiti esterni taż-żona ekonomika esklussiva ta' Stat li ma jkunx l-Istat tal-oriġini tagħhom, jew fejn dawn ipassu minn dawk l-ilmijiet, dak l-Istat għandu jikkoopera mal-Istat tal-oriġini fir-rgward tal-konservazzjoni u tal-ġestjoni ta' tali stokkijiet.

                     (10)

                     Sabiex jiġi evitat is-sajd mhux sostenibbli, huwa fl-interess tal-Unjoni li r-Renju Unit jikkoopera fil-ġestjoni tal-istokkijiet tas-salamun b'konformità sħiħa mad-dispożizzjonijiet tal-UNCLOS u tal-Ftehim tan-Nazzjonijiet Uniti dwar l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 li tirrigwarda l-konservazzjoni u l-amministrazzjoni ta' ħażniet ta' ħut li jpassi f'żona limitata (straddling) u ħażniet ta' ħut li jpassi ħafna (6) (“UNFSA”) tal-4 ta' Awwissu 1995, jew ta' kull ftehim internazzjonali ieħor jew kull standard ieħor tad-dritt internazzjonali.

                     (11)

                     Kif previst fl-Artikolu 66 tal-UNCLOS, l-Istat tal-oriġini tal-istokkijiet anadromi u l-Istati l-oħrajn li jistadu għal dawk l-istokkijiet iridu jagħmlu arranġamenti għall-implimentazzjoni ta' dak l-Artikolu. Tali kooperazzjoni tista' tiġi stabbilita fil-qafas tal-organizzazzjonijiet reġjonali għall-ġestjoni tas-sajd.

                     (12)

                     Is-sħubija tar-Renju Unit fil-Konvenzjoni NASCO tippermetti lir-Renju Unit jikkoopera b'rabta mal-miżuri meħtieġa ta' ġestjoni u ta' konservazzjoni, filwaqt li jitqiesu kif dovut id-drittijiet, l-interessi u d-dmirijiet ta' pajjiżi oħrajn u tal-Unjoni, u tiżgura li l-attivitajiet tas-sajd jitwettqu b'mod li jwassal biex l-istokkijiet tas-salamun ikkonċernati jiġu sfruttati b'mod sostenibbli.

                     (13)

                     Għalhekk, huwa fl-interess tal-Unjoni li tapprova l-applikazzjoni ppreżentata mir-Renju Unit biex jissieħeb fil-Konvenzjoni NASCO mill-mument meta l-liġi tal-Unjoni ma tibqax japplikaw għar-Renju Unit,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f'isem l-Unjoni fil-Kunsill tal-Organizzazzjoni għall-Konservazzjoni tas-Salamun tal-Atlantiku tat-Tramuntana stabbilit bil-Konvenzjoni dwar il-Konservazzjoni tas-Salamun fl-Oċean Atlantiku tat-Tramuntana għandha tkun ta' approvazzjoni tal-applikazzjoni ppreżentata mir-Renju Unit biex jissieħeb f'dik il-Konvenzjoni dment li din l-approvazzjoni tingħat mill-mument meta l-liġi tal-Unjoni ma tibqax tapplika għar-Renju Unit.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, is-27 ta' Mejju 2019.

                  Għall-Kunsill

                  Il-President

               N. HURDUC

            (1)  ĠU L 378, 31.12.1982, p. 25.

            (2)  Id-Deċiżjoni tal-Kunsill 82/886/KEE tat-13 ta' Diċembru 1982 li tirrigwarda l-konklużjoni tal-Konvenzjoni għall-Konservazzjoni tas-Salamun fl-Oċean Atlantiku tat-Tramuntana (ĠU L 378, 31.12.1982, p. 24).

            (3)  Deċiżjoni tal-Kunsill Ewropew (UE) 2019/584 meħuda bi qbil mar-Renju Unit tal-11 ta' April 2019 li testendi l-perijodu taħt l-Artikolu 50(3) TUE (ĠU L 101, 11.4.2019, p. 1).

            (4)  ĠU C 144I, 25.4.2019, p. 1.

            (5)  ĠU L 179, 23.6.1998, p. 3.

            (6)  ĠU L 189, 3.7.1998, p. 14.


title: Deċiżjoni tal-Kunsill (PESK) 2019/938 tas-6 ta' Ġunju 2019 b'appoġġ għal proċess ta' tisħiħ tal-fiduċja li jwassal għall-istabbiliment ta' żona ħielsa mill armi nukleari u mill-armi l-oħra kollha ta' qerda massiva fil-Lvant Nofsani

text:
                  7.6.2019

                  MT

                  Il-Ġurnal Uffiċjali tal-Unjoni Ewropea

                  L 149/63

         DEĊIŻJONI TAL-KUNSILL (PESK) 2019/938
         tas-6 ta' Ġunju 2019
         b'appoġġ għal proċess ta' tisħiħ tal-fiduċja li jwassal għall-istabbiliment ta' żona ħielsa mill armi nukleari u mill-armi l-oħra kollha ta' qerda massiva fil-Lvant Nofsani
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     L-Istrateġija Globali għall-Politika Estera u ta' Sigurtà tal-Unjoni Ewropea tal-2016 kif ukoll l-Istrateġija tal-Unjoni Ewropea tal-2003 kontra l-proliferazzjoni tal-Armi ta' Qerda Massiva (AQM) huma bbażati fuq il-konvinzjoni li approċċ multilaterali għas-sigurtà, inklużi d-diżarm u n-nonproliferazzjoni, jipprovdi l-aħjar mod biex tinżamm l-ordni internazzjonali.

                     (2)

                     Il-politika tal-Unjoni għalhekk hi li tappoġġa, timplimenta u ssaħħaħ l-implimentazzjoni u l-universalizzazzjoni tat-trattati, ftehimiet u normi eżistenti dwar id-diżarm u n-nonproliferazzjoni u li tikkoopera ma' pajjiżi terzi u tassistihom fit-twettiq tal-obbligi tagħhom taħt konvenzjonijiet u reġimi multilaterali.

                     (3)

                     Id-Dikjarazzjoni Konġunta tas-Summit ta' Pariġi għall-Mediterran tat-13 ta' Lulju 2008, li stabbilixxiet l-Unjoni għall-Mediterran, affermat mill-ġdid l-aspirazzjoni komuni biex jinkisbu l-paċi kif ukoll is-sigurtà reġjonali kif stipulat fid-Dikjarazzjoni ta' Barċellona adottata fil-Konferenza Ewro-Mediterranja tas-27-28 ta' Novembru 1995, li, fost l-oħrajn, tippromwovi s-sigurtà reġjonali permezz ta', fost l-oħrajn, in-nonproliferazzjoni nukleari, kimika u bijoloġika, l-aderenza u l-konformità ma' reġimi internazzjonali u reġjonali ta' nonproliferazzjoni u ftehimiet dwar il-kontroll tal-armi u d-diżarm bħat-Trattat dwar in-Nonproliferazzjoni tal-Armi Nukleari (TNP), il-Konvenzjoni dwar l-Armi Kimiċi, il-Konvenzjoni dwar l-Armi Bijoloġiċi u Tossiċi, il-Konvenzjoni Komprensiva ta' Projbizzjoni ta' Testijiet Nukleari u/jew arranġamenti reġjonali bħal żoni ħielsa mill-armi nukleari, inklużi r-reġimi tagħhom ta' verifika, kif ukoll billi jitwettqu bona fide l-impenji tal-firmatarji tad-Dikjarazzjoni ta' Barċellona taħt konvenzjonijiet għall-kontroll tal-armi, id-diżarm u n-nonproliferazzjoni.

                     (4)

                     Il-Partijiet fl-Unjoni għall-Mediterran ser jaħdmu għal Żona tal-Lvant Nofsani reċiprokament u effettivament verifikabbli ħielsa mill-AQM - nukleari, kimiċi u bijoloġiċi - u s-sistemi tat-twassil tagħhom. Barra minn hekk, il-Partijiet ser jikkunsidraw passi prattiċi, fost l-oħrajn, għall-prevenzjoni tal-proliferazzjoni ta' armi nukleari, kimiċi u bijoloġiċi kif ukoll l-akkumulazzjoni eċċessiva ta' armi konvenzjonali.

                     (5)

                     Fl-2008, l-Unjoni organizzat seminar f'Pariġi dwar “Is-sigurtà fil-Lvant Nofsani, in-Nonproliferazzjoni tal-AQM u d-Diżarm”, li laqqgħet flimkien rappreżentanti tal-Istati tar-reġjun u tal-Istati Membri tal-Unjoni kif ukoll akkademiċi u aġenziji nazzjonali għall-enerġija nukleari.

                     (6)

                     Il-Konferenza ta' Reviżjoni tat-TNP tal-2010 enfasizzat l-importanza ta' proċess li jwassal għall-implimentazzjoni sħiħa tar-Riżoluzzjoni tagħha tal-1995 dwar il-Lvant Nofsani (ir-“Riżoluzzjoni tal-1995”). Għal dak il-għan, il-Konferenza approvat passi prattiċi, fost l-oħrajn, il-konsiderazzjoni tal-offerti kollha immirati lejn l-appoġġ għall-implimentazzjoni tar-Riżoluzzjoni tal-1995, inkluża l-offerta tal-Unjoni biex tospita seminar ta' segwitu relatat ma' dak organizzat f'Ġunju 2008.

                     (7)

                     Il-Konferenza ta' Reviżjoni tat-TNP tal-2010 għarfet ukoll ir-rwol importanti li għandha s-soċjetà ċivili fil-kontribut għall-implimentazzjoni tar-Riżoluzzjoni tal-1995 u ħeġġet l-isforzi kollha f'dak ir-rigward.

                     (8)

                     Fl-2011, l-Unjoni organizzat seminar fi Brussell għall-promozzjoni tat-tisħiħ tal-fiduċja u b'appoġġ għal proċess immirat biex jistabbilixxi żona ħielsa mill-AQM u l-mezzi tat-twassil tagħhom fil-Lvant Nofsani, li laqqa' flimkien rappreżentanti għolja tal-Istati tar-reġjun, it-tliet Stati depożitarji tat-TNP, l-Istati Membri tal-Unjoni, Stati oħra interessati, kif ukoll akkademiċi u rappreżentanti uffiċjali tal-organizzazzjonijiet reġjonali u internazzjonali ewlenin.

                     (9)

                     Fl-2012, l-Unjoni ddeċidiet li tkompli tappoġġa proċess ta' tisħiħ tal-fiduċja li jwassal għall-istabbiliment ta' żona ħielsa mill-armi nukleari u l-AQM l-oħra kollha fil-Lvant Nofsani, fost l-oħrajn billi tappoġġa l-ħidma tal-Faċilitatur maħtur min-NU għall-Konferenza tal-2012 dwar l-istabbiliment ta' tali żona u billi torganizza sessjoni ta' ħidma ta' tisħiħ ta' kapaċitajiet u avveniment ta' segwitu għas-seminars tal-Unjoni tal-2008 u tal-2011.

                     (10)

                     L-Unjoni esprimiet kontinwament ir-rieda tagħha li tkompli tassisti fil-proċess li jwassal għall-istabbiliment ta' żona ħielsa mill-AQM (ŻĦAQM) fil-Lvant Nofsani u tixtieq tkompli tappoġġa proċessi ta' tisħiħ tal-fiduċja simili għal dawk ipprovduti mis-seminars u s-sessjonijiet ta' ħidma tal-Unjoni li saru fl-2008, fl-2011 u fl-2012.

                     (11)

                     Fl-Aġenda tiegħu għad-Diżarm intitolata “Niggarantixxu l-Futur Komuni tagħna”, ippreżentata fl-24 ta' Mejju 2018, is-Segretarju Ġenerali tan-Nazzjonijiet Uniti wiegħed li jaħdem mal-Istati Membri tan-NU biex iż-żoni ħielsa mill-armi nukleari jissaħħu u jiġu kkonsolidati, inkluż bl-appoġġ ta' aktar stabbiliment ta' tali żoni, inkluż fil-Lvant Nofsani,

               ADOTTA DIN ID-DEĊIŻJONI:

            Artikolu 1

               1.   Sabiex isir avvanz fl-impenn tal-Unjoni li tiġi stabbilita ŻĦAQM fil-Lvant Nofsani, u sabiex isir segwitu għall-attivitajiet preċedenti tal-Unjoni fl-2008, l-2011 u l-2012, u jiġi promoss it-tisħiħ tal-fiduċja b'appoġġ għal proċess immirat lejn l-istabbiliment ta' tali żona, l-Unjoni għandha tappoġġa attivitajiet biex jiġi żviluppat djalogu inklużiv fost esperti u dawk li jfasslu l-politika dwar ŻĦAQM fil-Lvant Nofsani permezz ta', fost l-oħrajn:

                           (a)

                           l-identifikazzjoni ta' tagħlimiet meħuda minn sforzi għall-avvanz taż-ŻĦAQM matul il-perijodu 1996-2015;

                           (b)

                           it-tisħiħ ta' kapaċità analitika biex tappoġġa riflessjoni ġdida dwar kwistjonijiet ta' sigurtà reġjonali u ż-ŻĦAQM, inklużi indikazzjonijiet minn tagħlimiet meħuda mill-istabbiliment ta' żoni reġjonali oħra, ħielsa mill-armi nukleari;

                           (c)

                           il-ġabra ta' ideat u l-iżvilupp ta' proposti ġodda dwar il-passi li jmiss rigward il-kwistjoni.

               2.   F'dak il-kuntest, il-proġett li għandu jiġi appoġġat mill-Unjoni għandu jkopri l-attivitajiet speċifiċi segwenti:

                           (a)

                           Fażi I
                           L-ewwel fażi tal-proġett ser tiffoka fuq l-istabbiliment ta' netwerks ta' esperti, ħidma ta' sensibilizzazzjoni u komunikazzjoni, u d-definizzjoni tal-kwistjonijiet u t-temi li għandhom jiġu esplorati. L-attivitajiet ewlenin jinkludu:

                                       (i)

                                       l-istabbiliment ta' netwerk reġjonali inizjali ta' esperti u istituzzjonijiet rilevanti;

                                       (ii)

                                       ħidma ta' sensibilizzazzjoni, intervisti u analiżi tal-letteratura u ġbir ta' dokumentazzjoni rilevanti;

                                       (iii)

                                       l-ewwel laqgħa tal-grupp ta' referenza tal-proġett;

                                       (iv)

                                       avveniment parallel għall-Ewwel Kumitat tal-Assemblea Ġenerali f'Ottubru 2019;

                                       (v)

                                       sessjoni ta' ħidma, li tiġbor flimkien bejn 15 u 20 membru tan-netwerk reġjonali tal-proġett u l-membri tal-grupp ta' referenza tal-proġett;

                           (b)

                           Fażi II
                           It-tieni fażi tal-proġett ser tiffoka fuq l-involviment ma' individwi, esperti, akkademiċi, riċerkaturi fil-qasam tal-politika u istituzzjonijiet rilevanti fir-reġjun bil-fini li jinkisbu perċezzjonijiet u perspettivi dwar il-kwistjonijiet u t-temi identifikati fil-Fażi I kif ukoll validazzjoni tan-narrattiva dwar sforzi għal ŻĦAQM bejn l-1995 u l-2015. L-attivitajiet ewlenin jinkludu:

                                       (i)

                                       sa 50 intervista individwali ma' individwi kemm minn ġewwa, kif ukoll minn barra, ir-reġjun;

                                       (ii)

                                       sa sitt laqgħat żgħar iffaċilitati minn istituti ta' riċerka bejn esperti rilevanti fir-reġjun;

                                       (iii)

                                       abbozz sħiħ tar-rapport tal-Istitut tan-Nazzjonijiet Uniti għar-Riċerka dwar id-Diżarm (UNIDIR) dwar l-inizjattiva għal ŻĦAQM fil-Lvant Nofsani li għandu jsir disponibbli għall-Istati Membri tan-NU u l-Uffiċċju tan-NU għall-Affarijiet ta' Diżarm;

                                       (iv)

                                       avveniment speċjali organizzat fil-marġini tal-Konferenza ta' Reviżjoni tat-TNP tal-2020;

                                       (v)

                                       laqgħa organizzata fl-2020 fil-Kwartieri Ġenerali tan-NU f'New York biex jiġu ppreżentati aġġornamenti u konklużjonijiet rilevanti għall-proġett lill-Istati Membri tan-NU u lil partijiet ikkonċernati rilevanti oħra;

                           (c)

                           Fażi III

                                       (i)

                                       żewġ sessjonijiet ta' ħidma bil-parteċipazzjoni ta' diversi partijiet ikkonċernati biex tiġi kkunsidrata s-sinteżi ta' għażliet u rakkomandazzjonijiet għad-direzzjoni fil-futur;

                                       (ii)

                                       il-pubblikazzjoni tad-dokumenti ta' informazzjoni li fadal li jiddeskrivu dawk l-għażliet u l-perspettivi li ġew identifikati bħala potenzjalment promettenti għal prospetti ta' kooperazzjoni mtejba fis-sigurtà reġjonali, fost l-oħrajn permezz ta' ŻĦAQM fil-Lvant Nofsani;

                                       (iii)

                                       żewġ sessjonijiet ta' ħidma li jlaqqgħu flimkien esperti u uffiċjali li jaġixxu fil-kapaċitajiet personali tagħhom.

                     Deskrizzjoni dettaljata tal-proġetti tinsab fl-Anness.

            Artikolu 2

               1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għandu jkun responsabbli għall-implimentazzjoni ta' din id-Deċiżjoni.

               2   L-implimentazzjoni teknika tal-proġetti msemmija fl-Artikolu 1(2) għandha ssir mill-UNIDIR, li għandu jwettaq dan il-kompitu taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti neċessarji mal-UNIDIR.

            Artikolu 3

               1.   L-ammont ta' referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta' EUR 2 856 278.

               2.   In-nefqa ffinanzjata mill-ammont stipulat fil-paragrafu 1 għandha tkun amministrata skont il-proċeduri u r-regoli applikabbli għall-baġit tal-Unjoni.

               3.   Il-Kummissjoni għandha tissorvelja l-amministrazzjoni tajba tan-nefqa msemmija fil-paragrafu 1. Għal dak il-għan, hi għandha tikkonkludi ftehim finanzjarju mal-UNIDIR. Il-ftehim għandu jistipula li s-sieħeb fl-implimentazzjoni għandu jiżgura l-viżibbiltà tal-kontribut tal-Unjoni, kif xieraq għad-daqs tiegħu.

               4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim.

            Artikolu 4

               1.   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti narrattivi kull sitt xhur imħejjijin mill-UNIDIR. Dawk ir-rapporti għandhom jiffurmaw il-bażi għall-evalwazzjoni li ssir mill-Kunsill sa tmiem il-proġett.

               2.   Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).

            Artikolu 5

               1.   Din id-Deċiżjoni għandha tidħol fis-seħħ fil-jum tal-adozzjoni tagħha.

               2.   Din id-Deċiżjoni għandha tiskadi 36 xahar wara d-data tal-konklużjoni tal-ftehimiet ta' finanzjament imsemmija fl-Artikolu 3(3). Madankollu, hija għandha tiskadi sitt xhur wara d-dħul fis-seħħ tagħha jekk ebda ftehim ta' finanzjament ma jkun ġie konkluż sa dakinhar.

            Magħmul fil-Lussemburgu, is-6 ta' Ġunju 2019.

                  Għall-Kunsill

                  Il-President

               A. BIRCHALL

            ANNESS

               Proġett li jappoġġa proċess ta' tisħiħ tal-fiduċja li jwassal għall-istabbiliment ta' żona ħielsa mill-armi nukleari u mill-armi l-oħra kollha ta' qerda massiva fil-Lvant Nofsani (ŻĦAQM LN)

            I.   Objettivi tal-proġett

            Il-proġett propost ser ikollu erba' objettivi ġenerali:

                        (1)

                        li jimla lakuna importanti ta' riċerka relatata ma' kif il-kwistjoni ta' ŻĦAQM LN evolviet mill-1995 sal-2015, inklużi tagħlimiet għal prospetti kurrenti u futuri;

                        (2)

                        li jibni kapaċità analitika biex tappoġġa riflessjoni ġdida dwar kwistjonijiet ta' sigurtà reġjonali u ż-żona, inklużi indikazzjonijiet minn tagħlimiet meħuda mill-istabbiliment ta' żoni reġjonali oħra, ħielsa mill-armi nukleari;

                        (3)

                        li jiġbor ideat u jiżviluppa proposti ġodda dwar il-passi li jmiss rigward dik il-kwistjoni; u

                        (4)

                        li jiżviluppa djalogu inklużiv fost esperti u dawk li jfasslu l-politika dwar kwistjonijiet ta' sigurtà reġjonali, fost oħrajn permezz taż-ŻĦAQM LN, li min-naħa tagħha tista' tikkontribwixxi għal proċessi multilaterali kurrenti, inkluż it-TNP kif ukoll l-isforzi tal-konferenza annwali tan-NU dwar l-istabbiliment ta' ŻĦAQM LN.

                  Fir-rigward tal-ewwel objettiv, il-kumplessità tal-kwistjoni ta' ŻĦAQM LN, in-nuqqas ta' progress s'issa, u l-ħeġġa politika limitata kemm fir-reġjun kif ukoll barra minnu, irriżultaw f'nuqqas ta' interess dwar il-kwistjoni kemm fl-ambitu politiku kif ukoll f'dak tar-riċerka fis-snin reċenti. Teżisti riċerka estensiva dwar l-oriġini tal-inizjattiva u l-isforzi biex isir progress qabel u waqt il-Konferenza ta' Rieżami tal-1995. L-estensjoni indefinita tat-TNP dik is-sena u r-riżoluzzjoni dwar il-Lvant Nofsani li ffaċilitat konsensus dwar l-estensjoni ġew indirizzati b'mod estensiv, inkluż permezz ta' programm storiku orali kurrenti tal-Konferenza TNP tal-1995.
            Madankollu, hemm ħafna inqas dokumentazzjoni u riċerka dwar il-perijodu 2010-2015. F'dak il-perijodu, iżda, kien hemm għadd ta' inizjattivi diplomatiċi importanti dwar iż-żona. Filwaqt li xi studjużi u esperti ffokaw fuq l-esplorazzjoni ta' elementi partikolari tal-kwistjoni u xi sostenituri ppruvaw jabbozzaw testi bil-ħsieb ta' ftehim possibbli, m'hemm l-ebda rendikont empiriku awtoritattiv tal-isforzi biex jitmexxa 'l quddiem il-kunċett ta' ŻĦAQM LN matul il-perijodu mill-1996 sal-2015. Fin-nuqqas ta' tali dokumentazzjoni, hemm ir-riskju li dettalji u fatti importanti, kif ukoll perspettivi tal-atturi involuti u tagħlimiet għal sforzi futuri, jintilfu. Dan ser jimpedixxi sforzi futuri ta' riċerka jew ta' politika dwar din il-kwistjoni. Il-proġett propost tal-UNIDIR ser jimla din il-lakuna.
            Fir-rigward tat-tieni objettiv, dan il-proġett ser jappoġġa riċerka u attenzjoni esperta kontinwi dwar it-theddid tal-AQM fil-Lvant Nofsani, il-kooperazzjoni fis-sigurtà reġjonali u speċifikament dwar ŻĦAQM. Dan ser jagħmlu fi żmien fejn qed hemm bżonn kbir għal riflessjoni u ideat ġodda u sostnuti dwar dawn il-kwistjonijiet. Billi jesplora temi u ideat konsistenti, emerġenti jew minsijin relatati maż-ŻĦAQM matul għoxrin sena, il-proġett ser jikkontribwixxi għat-tagħrif u l-fehim ta' din il-kwistjoni. Abbażi ta' litteratura aktar reċenti dwar żoni oħra ħielsa mill-armi nukleari jew mill-AQM, il-proġett jista' jevalwa elementi komuni u/jew partikolaritajiet fil-kuntest tar-reġjun tal-Lvant Nofsani. Ir-riżultat ser ikun repożitorju komprensiv ta' temi u ideat biex jikkontribwixxi għal azzjoni mġedda u netwerk estiż ta' analisti u esperti b'aċċess għal din il-ġabra ta' ħidma.
            Fir-rigward tat-tielet objettiv, dan il-proġett ser jikkontribwixxi għal konsiderazzjoni futura taż-ŻĦAQM LN fil-kuntest usa' tal-AQM u tas-sigurtà fil-livell reġjonali permezz ta' dokumentazzjoni tal-kwistjonijiet u l-approċċi li ġew indirizzati fil-kuntest ta' diversi inizjattivi matul il-perijodu ta' għoxrin sena. Permezz tal-involviment inklużiv ta' esperti fir-reġjun, il-proġett ser jidentifika dawk il-kwistjonijiet u l-ideat li r-riċerkaturi, il-parteċipanti u l-osservaturi esperti jqisu li għandhom potenzjal biex jiġu esplorati aktar u, bl-istess mod, ser jidentifika dawk il-kwistjonijiet li kienu l-aktar diffiċli biex jiġu indirizzati. Tali eżerċizzju jista' jipprovdi bażi komprensiva għal dawk li jfasslu l-politika biex jikkunsidraw u jivvalutaw il-prospetti għal progress fil-kooperazzjoni fis-sigurtà reġjonali fir-rigward tat-theddid tal-AQM fl-ambjent strateġiku dinamiku attwali. Jista' wkoll jappoġġa l-iżvilupp ta' kapaċità għal negozjati futuri dwar kwistjonijiet ta' sigurtà reġjonali, inkluża ż-ŻĦAQM LN.
            Fl-aħħar nett, u l-aktar importanti, fir-rigward tar-raba' objettiv, dan il-proġett ser jiffaċilita djalogu espert informali u inklużiv dwar ideat u inizjattivi speċifiċi biex jittejbu s-sigurtà reġjonali u l-ġestjoni tat-theddid tal-AQM fil-Lvant Nofsani fost pajjiżi fir-reġjun u s-sħab esterni tagħhom. B'hekk, dan il-proġett ser imexxi 'l quddiem il-bażijiet sostantivi għal djalogu semi uffiċjali u uffiċjali fil-futur dwar aspetti tal-AQM u s-sistemi tat-twassil tagħhom. B'mod partikolari, huwa ser joffri qafas diskret biex tiġi eżaminata firxa wiesgħa ta' kwistjonijiet rilevanti, jiġu esplorati u żviluppati perspettivi ġodda li jistgħu joffru mogħdijiet għal progress futur, u ser jappoġġa u jikkontribwixxi għal ambjent li jwassal għal djalogu futur potenzjali. B'dan il-mod, il-proġett ser jipprovdi wkoll kontribut u ideat sostantivi importanti għall-Konferenza tan-NU dwar iż-ŻĦAQM LN u ser jikkontribwixxi għat-tisħiħ tal-fiduċja u l-kunfidenza fost firxa wiesgħa ta' esperti li jistgħu jiġu involuti fih kif ukoll f'fora adatti oħra.
            II.   Deskrizzjoni tal-proġett

            (1)   Objettivi u udjenza
            Kif ġie nnotat hawn fuq, dan il-proġett għandu erba' objettivi:

                        —

                        Li jipproduċi narrattiva fattwali tal-isforzi biex tiġi stabbilita ŻĦAQM LN bejn l-1995 u l-2015 li timla lakuna importanti fil-litteratura tar-riċerka u tidentifika tagħlimiet għal sforzi futuri.

                        —

                        Li jidentifika kwistjonijiet, opportunitajiet, ostakoli u ideat ewlenin ta' rilevanza kontemporanja biex tiġi kkunsidrata ŻĦAQM u l-isforzi biex tittejjeb il-kooperazzjoni fis-sigurtà reġjonali, u b'hekk jikkontribwixxi ideat dwar aspetti sostantivi u aspetti tal-proċess taż-żona u modi potenzjali 'l quddiem fil-kuntest ta' ambjent strateġiku li qed jinbidel.

                        —

                        Li jinvolvi u jikseb perspettivi u ideat minn komunità wiesgħa ta' riċerkaturi, dawk li jfasslu l-politika u akkademiċi fir-reġjun dwar dawn il-kwistjonijiet u, b'hekk, jespandi l-għadd u d-diversità ta' parteċipanti li jesploraw il-prospetti għal djalogu u progress fil-kwistjoni ta' ŻĦAQM LN li ilha għaddejja fil-kuntest ta' kwistjonijiet usa' tal-AQM u ta' sigurtà fil-livell reġjonali kif ukoll esperjenzi oħra ta' żoni reġjonali ħielsa mill-armi nukleari.

                        —

                        Li jiffaċilita d-djalogu fost dawn l-esperti bil-ħsieb li jiġu żviluppati netwerks, komunikazzjoni u involviment li jistgħu, min-naħa l-oħra, jikkontribwixxu għal sforzi futuri biex jitmexxew 'il quddiem is-sigurtà reġjonali, il-kontroll tal-armi, in-nonproliferazzjoni u d-diżarm fir-reġjun.

                  Huma previsti tliet tipi ta' udjenza simultanjament:

                        —

                        Riċerkaturi fil-qasam tas-sigurtà internazzjonali u l-kontroll tal-armi u s-sistemi tat-twassil tagħhom, b'mod partikolari dawk li jiffokaw fuq in-nonproliferazzjoni u d-diżarm nukleari, kimiċi u bijoloġiċi, fuq is-sigurtà reġjonali jew fuq kwistjonijiet ta' sigurtà fil-Lvant Nofsani. Ser tingħata attenzjoni partikolari lill-ġenerazzjoni ġdida ta' akkademiċi li qed jiddedikaw aktar attenzjoni għall-kwistjonijiet tal-AQM fil-livell internazzjonali u reġjonali fid-dawl tal-konflitt tas-Sirja, id-diviżjonijiet dwar il-programm nukleari tal-Iran u kapaċitajiet nukleari oħra fir-reġjun, l-iżviluppi teknoloġiċi u l-kapaċitajiet ta' armi ġodda, ir-relazzjonijiet politiċi tensi bejn Stati nukleari ewlenin u l-kontroversja bejn xi Stati nukleari u Stati mhux nukleari dwar it-triq 'il quddiem għad-diżarm nukleari. Rendikont awtoritattiv bl-Ingliż tat-trajettorja taż-ŻĦAQM LN fil-perijodu 1996-2015 jipprovdi riżorsa u ripożitorju importanti biex tiġi kkunsidrata firxa wiesgħa ta' kwistjonijiet tal-AQM, fost oħrajn, dwar iż-żoni ħielsa mill-armi nukleari kif ukoll kwistjonijiet speċifiċi għal-Lvant Nofsani.

                        —

                        Dawk li jfasslu l-politika dwar kwistjonijiet tal-kontroll tal-armi, in-nonproliferazzjoni u d-diżarm. Dan jinkludi persuni b'perspettivi kemm reġjonali kif ukoll internazzjonali u f'diversi fora, inkluża l-Konferenza ta' Rieżami tat-TNP tal-2020. Ħafna Stati, irrispettivament mill-pożizzjonijiet tagħhom dwar id-diżarm nukleari, iqisu li huwa essenzjali li din il-laqgħa tirriżulta fi ftehim, wara li l-Konferenza tat-TNP tal-2015 ma rnexxielhiex taqbel dwar dokument finali u wkoll minħabba ħafna tensjonijiet dwar it-TNP. Il-kwistjoni ta' progress lejn ŻĦAQM LN hija meqjusa bħala element varjabbli kritiku fil-prospetti għall-eżitu tal-Konferenza ta' Rieżami.

                        —

                        Akkademiċi u prattikanti tal-Lvant Nofsani li jippruvaw jittraċċaw u jifhmu d-dinamiki li qed jinbidlu b'mod rapidu fir-reġjun, l-Istati Membri tar-reġjun u l-popolazzjonijiet tiegħu, l-implikazzjonijiet tat-tibdil fl-alleanzi u fil-kapaċitajiet fuq is-sigurtà reġjonali u l-prospetti tal-prevenzjoni u l-mitigazzjoni ta' tensjonijiet u konflitti attwali u futuri.

                  (2)   Perijodu ta' żmien
            Dan il-proġett huwa mistenni li jibda fit-tieni nofs tal-2019 u jkompli għal 36 xahar. Huwa mistenni li jiġi konkluż fir-rebbiegħa tal-2022 bil-pubblikazzjonijiet kollha maħruġa sa dak iż-żmien. Sal-aħħar xhur tal-2022 ser ikunu ġew prodotti rapporti narrattivi finali tal-proġett u rapporti finanzjarji.
            (3)   Attivitajiet, riżultati u metodoloġiji
            Dan il-proġett huwa maqsum fit-tliet fażijiet. L-avvenimenti u l-iskedi ta' żmien speċifiċi ser jiġu adattati kif ikun rilevanti u skont żviluppi ewlenin. Id-dokumenti, il-konklużjonijiet u l-ideat tal-proġett ser jiġu kondiviżi mas-Segretarjat tan-NU u mal-parteċipanti bil-ħsieb li jiġu appoġġati t-tħejjijiet ta' dawn il-konferenzi annwali organizzati mis-Segretarju Ġenerali tan-NU. It-tliet fażijiet huma dawn li ġejjin:

                        Fażi I:

                        L-ewwel fażi tal-proġett ser tiffoka fuq l-istabbiliment tal-proġett u tan-netwerks ta' esperti, il-ħidma ta' sensibilizzazzjoni u komunikazzjoni, u d-definizzjoni tal-kwistjonijiet u t-temi li għandhom jiġu esplorati. L-attivitajiet ewlenin jinkludu:

                                    —

                                    L-istabbiliment ta' netwerk reġjonali inizjali ta' esperti u istituzzjonijiet rilevanti għall-proġett;

                                    —

                                    Ħidma ta' sensibilizzazzjoni ta', u intervisti ma', individwi rilevanti involuti f'diversi inizjattivi taż-ŻĦAQM LN;

                                    —

                                    Rieżami tal-litteratura u ġbir ta' dokumentazzjoni rilevanti relatati ma' ŻĦAQM LN fil-perijodu bejn il-Konferenza ta' Rieżami tat-TNP tal-1995 u l-konklużjoni tal-Konferenza tat-TNP tal-2015. Ser tiġi rieżaminata wkoll riċerka ta' politika usa' rilevanti dwar żoni oħra ħielsa mill-armi nukleari u/jew ta' inizjattivi f'dan ir-rigward, kif ukoll esperjenzi ta' kooperazzjoni fis-sigurtà tal-Lvant Nofsani.

                              Ir-riżultati ewlenin jinkludu:

                                    —

                                    L-ewwel laqgħa tal-grupp ta' referenza tal-proġett;

                                    —

                                    Avveniment parallel għall-Ewwel Kumitat tal-Assemblea Ġenerali f'Ottubru 2019, bil-parteċipazzjoni ta' esperti u istituzzjonijiet reġjonali rilevanti, biex jiġi deskritt il-proġett, jiġu ppreżentati t-temi inizjali u jiġu diskussi oqsma prijoritarji ewlenin li għandhom jiġu esplorati;

                                    —

                                    Kronoloġija tal-avvenimenti ewlenin u deskrizzjoni tat-temi, il-kwistjonijiet u d-dibattiti li jikkostitwixxu narrattiva ta' diskussjoni tal-kwistjoni ta' ŻĦAQM f'dan ir-reġjun. Għal referenza faċli, dan ir-rieżami ser jinkludi tabella tal-kontenut u ser ikun maqsum f'taqsimiet li jenfasizzaw il-konklużjonijiet l-aktar importanti. Dawk il-materjali jistgħu jiġu kondiviżi mal-parteċipanti u l-osservaturi tal-Konferenza dwar ŻĦAQM LN li għandha tiġi konvokata mis-Segretarju Ġenerali tan-Nazzjonijiet Uniti fl-2019;

                                    —

                                    F'Diċembru 2019 għandha tiġi organizzata sessjoni ta' ħidma fil-Belt Valletta, Malta, li ser tlaqqa' bejn 15 u 20 membru tan-netwerk reġjonali tal-proġett u membri tal-grupp ta' referenza tal-proġett biex jikkondividu aġġornamenti dwar il-konferenza tan-NU, il-passi possibbli li jkun imiss u kwalunkwe kwistjoni emerġenti li l-proġett jista' jikkunsidra u/jew jirrevedi b'riżultat tal-Konferenza.

                        Fażi II:

                        It-tieni fażi tal-proġett ser tiffoka fuq involviment ma' individwi, esperti, akkademiċi, riċerkaturi fil-qasam tal-politika u istituzzjonijiet rilevanti fir-reġjun bil-fini li jinkisbu ideat u perspettivi dwar il-kwistjonijiet u t-temi identifikati fil-Fażi I kif ukoll validazzjoni tan-narrattiva dwar l-isforzi taż-ŻĦAQM bejn l-1995 u l-2015. L-attivitajiet ewlenin jinkludu:

                                    —

                                    Sa 50 intervista individwali ma' individwi kemm minn ġewwa, kif ukoll minn barra, ir-reġjun li jkunu involuti f'diskussjonijiet u/jew f'riċerka dwar ŻĦAQM LN mill-1995 (permezz ta' laqgħat fir-reġjun, fil-marġini ta' laqgħat jew konferenzi internazzjonali rilevanti, permezz ta' Skype u/jew telefonati);

                                    —

                                    Sa sitt laqgħat żgħar iffaċilitati minn istituti ta' riċerka bejn esperti rilevanti (sa 25) fir-reġjun bil-ħsieb li: (a) jiġu vvalidati u rfinati l-abbozzi tar-rendikont narrattiv, inklużi fatti u dati ewlenin; (b) jinkisbu perspettivi dwar kwistjonijiet, ostakoli, sfidi u opportunitajiet prijoritarji għal progress fiż-żona; u (c) jiġu esplorati modi possibbli biex jintgħelbu l-ostakoli u l-isfidi identifikati biex ikun possibbli xi progress lejn ŻĦAQM LN u kwistjonijiet ta' sigurtà reġjonali fil-Lvant Nofsani. Huwa previst li l-laqgħat isiru fl-Eġittu (il-Kajr), il-Ġordan (Amman), l-Iran (Tehran), il-Libanu (Bejrut) u l-Kuwajt.

                              Ir-riżultati ewlenin jinkludu:

                                    —

                                    Abbozz sħiħ tar-rapport tal-UNIDIR dwar l-inizjattiva ta' ŻĦAQM fil-Lvant Nofsani;

                                    —

                                    Ħarsa ġenerali miġbura mill-UNIDIR ta' kwistjonijiet u ostakoli ewlenin li tinkludi ideat dwar inizjattivi u perspettivi attwali u/jew futuri rigward modi possibbli 'l quddiem identifikati waqt ir-riċerka u d-diskussjonijiet tal-esperti;

                                    —

                                    It-tieni laqgħa tal-grupp ta' referenza tal-proġett biex jiġi evalwat u vvalutat il-progress tal-proġett u biex tiġi vvalidata l-ħarsa ġenerali tal-UNIDIR lejn kwistjonijiet ewlenin;

                                    —

                                    Avveniment speċjali organizzat fil-marġini tal-Konferenza ta' Reviżjoni tat-TNP tal-2020;

                                    —

                                    Laqgħa organizzata fil-Kwartieri Ġenerali tan-NU fi New York fl-2020 biex jiġu ppreżentati aġġornamenti u konklużjonijiet rilevanti tal-proġett lill-Istati Membri tan-NU u lil partijiet ikkonċernati rilevanti oħra;

                                    —

                                    Sessjoni ta' ħidma f'Aqaba, il-Ġordan, biex isir aġġornament dwar il-progress miksub sa dik id-data fil-proċess tal-konferenza tas-Segretarju Ġenerali tan-NU u biex jiġu kkunsidrati oqsma prijoritarji li jistgħu jiġu indirizzati f'laqgħat sussegwenti.

                        Fażi III:

                        Il-fażi konklużiva tal-proġett ser tinvolvi l-finalizzazzjoni tar-rendikont narrattiv biex jiġi ppubblikat mill-UNIDIR. Matul dan il-perijodu u abbażi tal-evalwazzjoni u l-analiżijiet komprensivi mwettqa fil-Fażi II, il-proġett ser isejjaħ żewġ sessjonijiet ta' ħidma finali bejn diversi partijiet ikkonċernati biex jiġi kkunsidrat is-sommarju ta' opzjonijiet u rakkomandazzjonijiet dwar it-triq 'il quddiem.
                        L-attivitajiet ewlenin jinkludu:

                                    —

                                    Il-pubblikazzjoni ta' dokumenti ta' informazzjoni li jkun fadal, li jistipulaw dawk l-opzjonijiet u l-perspettivi li jkunu ġew identifikati bħala potenzjalment promettenti għal prospetti ta' kooperazzjoni mtejba fis-sigurtà reġjonali, fost oħrajn permezz ta' ŻĦAQM fil-Lvant Nofsani, u konsiderazzjonijiet rilevanti għal dawk li jfasslu l-politika;

                                    —

                                    Avvenimenti ta' tnedija (preżentazzjoni ta' bord u diskussjonijiet) f'Ġinevra, Brussell u Washington biex jiġi pubbliċizzat ir-rendikont narrattiv u l-konklużjonijiet tal-UNIDIR;

                                    —

                                    Żewġ sessjonijiet ta' ħidma li jlaqqgħu flimkien esperti u uffiċjali li jaġixxu fil-kapaċitajiet personali tagħhom, li għandhom jiġu mfassla fid-dawl tal-eżitu tal-Konferenza ta' Rieżami tal-2020 u diskussjonijiet rilevanti fil-konferenzi tan-NU dwar iż-ŻĦAQM LN. Postijiet potenzjali huma l-Kajr, l-Eġittu u Ruma, l-Italja.

                              Ir-riżultati ewlenin jinkludu:

                                    —

                                    Rendikont narrattiv taż-ŻĦAQM LN, li jkun aċċessibbli liberament permezz tas-sit web tal-UNIDIR, bi kronoloġiji, annessi u data ewlenin;

                                    —

                                    Sa ħames dokumenti ta' informazzjoni dwar aspetti, opzjonijiet u perspettivi speċifiċi taż-ŻĦAQM LN;

                                    —

                                    Żewġ sommarji tas-sessjoni ta' ħidma, li għandhom jiġu kondiviżi ma' uffiċjali, awtoritajiet u proċessi multilaterali rilevanti, li jiddeskrivu perspettivi, fehmiet u modi 'l quddiem dwar iż-ŻĦAQM LN.

                  Ser tintuża taħlita ta' metodoloġiji matul dan il-proġett, inklużi rieżami u analiżi komparattivi tal-litteratura, ġbir u analiżi ta' dokumenti minn sorsi miftuħa, u intervisti orali. Dawn tal-aħħar ser isegwu proċeduri ta' riċerka standard, li jinkludu l-kunsens iffirmat tal-persuna intervistata biex l-intervista tiġi rrekordjata, rieżami mal-persuna intervistata ta' kwalunkwe rendikont jew sommarju miktub għal preċiżjoni fattwali u n-nondistribuzzjoni tar-rekordjar u tar-rendikonti tal-intervisti orali mingħajr il-kunsens espliċitu tal-persuna intervistata skont protokoll standard tal-intervisti. Ir-rendikonti u d-dettalji ta' storja orali u minn sorsi miftuħa ser jiġu trijangolati għal preċiżjoni fattwali.
            Il-laqgħat kollha li jsiru matul dan il-proġett ser isiru skont ir-regoli ta' Chatham House.
            Il-materjal kollu tal-proġett, inklużi materjal minn sorsi miftuħa u materjal orali, ser jiġi arkivjat b'mod diġitali u miżmum mill-UNIDIR għal perijodu stipulat. Il-gwidi tal-istil u l-proċessi ta' assigurazzjoni tal-kwalità tal-UNIDIR ser jiġu applikati għall-pubblikazzjonijiet kollha, inkluż għar-rieżamijiet esterni bejn il-pari tal-abbozzi ta' manuskritti.
            (4)   Kompożizzjoni tal-proġett
            Dan il-proġett ser jitmexxa minn Kap tal-Proġett bl-għarfien u l-esperjenza neċessarji dwar ir-reġjun u l-kwistjonijiet tal-AQM fih. Il-Kap tal-Proġett ser ikollu netwerk wiesa' u ser igawdi pożizzjoni għolja fir-reġjun. Il-Kap tal-Proġett ser jirrapporta lid-Direttur tal-UNIDIR, jikkoordina t-tim tal-proġett, imexxi t-tħejjija tar-rendikont narrattiv tal-proċessi taż-ŻĦAQM mill-1995 u ser jidderieġi u jmexxi l-proċess tal-involviment ta' esperti u eks uffiċjali u l-ġbir ta' perspettivi dwar sforzi fil-passat u prospetti attwali għaż-żona.
            Ser jiġi rreklutat Manager u Riċerkatur għall-Proġett, full-time, biex imexxi u jwettaq rieżamijiet tal-litteratura, ġbir tad-dokumentazzjoni, u proċessi tal-intervisti orali rilevanti. Il-Manager u Riċerkatur għall-Proġett ser: (a) ikun gradwat f'suġġett rilevanti (il-Lvant Nofsani, kwistjonijiet tas-sigurtà internazzjonali u/jew tal-AQM), ikollu għarfien eċċellenti dwar il-Lvant Nofsani, ikun jaf lingwi rilevanti u jkollu rekord tajjeb ta' pubblikazzjonijiet; (b) ikollu rekord evidenzjat ta' riċerka ta' kwalità għolja, imparzjali u responsabbli kif ukoll ta' ħiliet interpersonali eċċellenti; u (c) ikollu rwol ewlieni fit-tħejjija ta' rapporti sommarji dwar perspettivi ta' kwistjonijiet u direzzjonijiet 'il quddiem prodotti mir-rapport.
            Riċerkatur Anzjan, li jaħdem fuq bażi part-time (50 %), ser jipprovdi gwida, għarfien u pariri lill-Kap tal-Proġett u lill-Manager u Riċerkatur għall-Proġett, u ser jikkontribwixxi għall-ġbir u l-abbozzar tan-narrattiva. Ir-Riċerkatur Anzjan ser ikollu għarfien u esperjenza globali tar-reġjun tal-Lvant Nofsani u tal-isforzi biex tiġi stabbilita ż-ŻĦAQM LN.
            Għal dan il-proġett ser jiġi stabbilit grupp ta' referenza ta' erba' jew ħames individwi biex jipprovdi pariri u gwida għall-proġett, jirrieżamina abbozzi ta' pubblikazzjonijiet, jgħin biex jiġu stabbiliti kuntatti ma' esperti u istituzzjonijiet rilevanti u jipparteċipa f'laqgħat u djalogi bejn esperti fir-reġjun. Dawk l-individwi ser jintgħażlu abbażi tal-għarfien espert tagħhom rigward inizjattivi relatati maż-ŻĦAQM LN u ser jipparteċipaw fil-kapaċità personali tagħhom. Huma ser jirċievu indennizz għall-ispejjeż tal-ivvjaġġar u għas-susstinenza ta' kuljum meta jieħdu sehem f'attivitajiet relatati mal-proġett u onorarju żgħir.
            Minħabba l-ammont sinifikanti ta' vjaġġar u involviment f'netwerk wiesa' u diversifikat ta' esperti previsti f'dan il-proġett, għal dan il-proġett ser jiġi rreklutat assistent għat-tim biex jappoġġa l-amministrazzjoni u l-loġistika, inklużi l-ivvjaġġar lejn ir-reġjun u ġo fih, l-organizzazzjoni tal-laqgħat u l-proċessi finanzjarji u amministrattivi fil-kuntest tal-programm ta' riżorsi għal intrapriżi tan-NU (Umoja). Idealment, l-assistent tat-tim ikun jaf jitkellem bl-Għarbi.
            Trainee tal-proġett wieħed ser jassisti l-proġett fuq bażi part-time (50 %) għall-ġbir u r-rieżami ta' dokumentazzjoni, il-verifika ta' fatti, l-iżvilupp ta' tabelli/listi ta' data rilevanti u l-arkivjar.
            III.   Governanza u superviżjoni tal-proġett

            Dan il-proġett ser jitwettaq taħt l-awspiċi tal-UNIDIR. L-UNIDIR huwa istituzzjoni awtonoma fil-qafas tan-Nazzjonijiet Uniti, li ġie stabbilit fl-1980 bil-fini li jwettaq riċerka indipendenti dwar id-diżarm u dwar problemi relatati, b'mod partikolari kwistjonijiet tas-sigurtà internazzjonali. L-UNIDIR jinsab f'Ġinevra u għandu reputazzjoni globali u għarfien espert storiku dwar kwistjonijiet tal-AQM, inklużi memorja istituzzjonali sinifikanti u arkivju tal-proċessi tad-diżarm, inklużi TNP u żoni ħielsa mill-armi nukleari fid-dinja kollha, u rekord sostanzjali ta' pubblikazzjonijiet, li huma lkoll aċċessibbli u disponibbli pubblikament online mingħajr ħlas.
            Komponent importanti tal-funzjonijiet tal-UNIDIR huwa li jsejjaħ u jiffaċilita djalogu informali fost diversi esperti dwar kwistjonijiet tad-diżarm li jvarjaw minn kwistjonijiet tal-AQM għal teknoloġiji ta' armi ġodda u emerġenti. Għalhekk l-UNIDIR għandu netwerk wiesa' li jista' joqgħod fuqu u esperjenza fl-organizzazzjoni ta' laqgħat f'Ġinevra u f'postijiet oħra, u fit-tħejjija ta' rapporti sommarji u ta' segwitu.
            L-UNIDIR huwa mmexxi minn Bord ta' Fiduċjarji li jservi wkoll bħala Bord Konsultattiv għal Kwistjonijiet ta' Diżarm, li jirċievi r-rapporti tad-Direttur tal-UNIDIR. Il-Bord ta' Fiduċjarji jlaqqa' flimkien grupp diversifikat ta' esperti mid-dinja kollha, li lkoll iservu fil-kapaċità personali tagħhom u li jiltaqa' darbtejn f'sena biex jirrieżamina l-attivitajiet sostantivi u finanzjarji tal-UNIDIR. Il-Bord ta' Fiduċjarji jirrapporta annwalment dwar il-ħidma tiegħu lis-Segretarju Ġenerali tan-NU. Id-Direttur tal-UNIDIR huwa responsabbli għall-organizzazzjoni, id-direzzjoni u l-amministrazzjoni tal-UNIDIR, inklużi r-riżultati tiegħu ta' riċerka sostantiva kif ukoll il-proċessi finanzjarji u amministrattivi tiegħu.
            Filwaqt li l-UNIDIR huwa organizzazzjoni awtonoma, huwa jsegwi r-Regoli u r-Regolamenti Finanzjarji tan-NU u l-finanzi tiegħu huma soġġetti għal awditu mill-Bord ta' Awdituri tan-NU. Il-finanzi kollha tal-proġett huma amministrati u ġestiti permezz tal-Umoja u soġġetti għal rieżami kull tliet xhur. L-UNIDIR jirrapporta dwar il-progress u l-finanzi ta' proġetti individwali lid-donaturi rilevanti tal-inqas kull sena u sa kull tliet xhur, skont ir-rekwiżiti tad-donatur individwali.


title: Deċiżjoni tal-Kunsill (UE) 2019/1001 tal-14 ta' Ġunju 2019 li tabroga d-Deċiżjoni 2009/417/KE dwar l-eżistenza ta' defiċit eċċessiv fi Spanja

text:
                  20.6.2019

                  MT

                  Il-Ġurnal Uffiċjali tal-Unjoni Ewropea

                  L 163/59

         DEĊIŻJONI TAL-KUNSILL (UE) 2019/1001
         tal-14 ta' Ġunju 2019
         li tabroga d-Deċiżjoni 2009/417/KE dwar l-eżistenza ta' defiċit eċċessiv fi Spanja
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(12) tiegħu,
         Wara li kkunsidra r-rakkomandazzjoni mill-Kummissjoni Ewropea,
         Billi:

                     (1)

                     Fis-27 ta' April 2009, wara rakkomandazzjoni mill-Kummissjoni, il-Kunsill iddeċieda, permezz tad-Deċiżjoni 2009/417/KE (1), f'konformità mal-Artikolu 126(6) tat-Trattat dwar il-Funzjonament tal-Unjoni Ewropea (TFUE), li kien jeżisti defiċit eċċessiv fi Spanja. Il-Kunsill innota li d-defiċit tal-amministrazzjoni pubblika għall-2008 rrappurtat fil-programm ta' stabbiltà ta' Jannar 2009 kien ta' 3,4 % tal-prodott domestiku gross (PDG), u għalhekk iktar mill-valur referenzjarju fit-TFUE ta' 3 % tal-PDG. Id-dejn ġenerali gross tal-gvern kien ippjanat għal 39,5 % tal-PDG fl-2008, li jibqa' ferm taħt il-valur ta' referenza ta' 60 % tal-PDG.

                     (2)

                     Fis-27 ta' April 2009, f'konformità mal-Artikolu 126(7) TFUE u l-Artikolu 3(4) tar-Regolament (KE) Nru 1467/97 (2), il-Kunsill, fuq il-bażi ta' rakkomandazzjoni mill-Kummissjoni, ħareġ rakkomandazzjoni lil Spanja bil-għan li s-sitwazzjoni tad-defiċit eċċessiv tinġieb fi tmiemha sa mhux aktar tard mill-2012.

                     (3)

                     Fit-2 ta' Diċembru 2009, fl-10 ta' Lulju 2012 u fil-21 ta' Ġunju 2013, il-Kunsill indirizza tliet rakkomandazzjonijiet ġodda lil Spanja fuq il-bażi tal-Artikolu 126(7) TFUE, li estendew l-iskadenza għall-korrezzjoni tad-defiċit eċċessiv sal-2013, l-2014 u l-2016 rispettivament. F'kull waħda mit-tliet rakkomandazzjonijiet, il-Kunsill ikkunsidra li Spanja kienet ħadet azzjoni effettiva, iżda li kienu seħħew avvenimenti ekonomiċi avversi mhux mistennija b'konsegwenzi sfavorevoli kbar għall-finanzi tal-gvern.

                     (4)

                     Fit-12 ta' Lulju 2016 il-Kunsill, skont l-Artikolu 126(8) TFUE, stabbilixxa li ma ttieħdet ebda azzjoni effettiva minn Spanja b'reazzjoni għar-rakkomandazzjoni tal-Kunsill tal-21 ta' Ġunju 2013. Fit-8 ta' Awwissu 2016 il-Kunsill, fuq il-bażi tal-Artikolu 126(9) TFUE, adotta d-Deċiżjoni (UE) 2017/984 (3), li tat avviż lil Spanja biex tieħu miżuri għat-tnaqqis tad-defiċit, liema miżuri kienu meqjusa neċessarji sabiex tiġi rimedjata s-sitwazzjoni ta' defiċit eċċessiv, u li tiġi stabbilita skadenza ġdida tal-2018 għall-korrezzjoni. Il-Kunsill stabbilixxa wkoll l-iskadenza tal-15 ta' Ottubru 2016 għal azzjoni effettiva li għandha tittieħed u għall-preżentazzjoni ta' rapport lill-Kunsill u lill-Kummissjoni dwar l-azzjoni meħuda b'reazzjoni għall-avviż tal-Kunsill.

                     (5)

                     Fis-16 ta' Novembru 2016 il-Kummissjoni kkonkludiet li Spanja kienet ħadet azzjoni effettiva skont l-Artikolu 126(9) TFUE, f'konformità mad-Deċiżjoni (UE) 2017/984.

                     (6)

                     Skont l-Artikolu 4 tal-Protokoll Nru 12 dwar il-proċedura ta' defiċit eċċessiv, anness mat- Trattat tal-Unjoni Ewropea u t-TFUE, il-Kummissjoni tipprovdi d-data għall-implimentazzjoni tal-proċedura ta' defiċit eċċessiv. Bħala parti mill-applikazzjoni ta' dak il-Protokoll, l-Istati Membri jridu jinnotifikaw id-data dwar id-defiċit u d-dejn tal-gvern kif ukoll varjabbli assoċjati oħra darbtejn fis-sena, jiġifieri qabel l-1 ta' April u qabel l-1 ta' Ottubru, f'konformità mal-Artikolu 3 tar-Regolament tal-Kunsill (KE) Nru 479/2009 (4).

                     (7)

                     Il-Kunsill jieħu deċiżjoni biex jabroga deċiżjoni dwar l-eżistenza ta' defiċit eċċessiv fuq il-bażi ta' data notifikata. Barra minn hekk, jenħtieġ li deċiżjoni dwar l-eżistenza ta' defiċit eċċessiv tiġi abrogata biss jekk il-previżjoni tal-Kummissjoni tindika li d-defiċit ma jkunx ser jaqbeż il-valur referenzjarju fit-TFUE ta' 3 % tal-PDG tul il-perjodu ta' previżjoni.

                     (8)

                     Fuq il-bażi tad-data pprovduta mill-Kummissjoni (Eurostat) f'konformità mal-Artikolu 14 tar-Regolament (KE) Nru 479/2009, wara n-notifika ta' April 2019 minn Spanja, il-Programm ta' Stabbiltà tal-2019 u l-previżjoni tar-rebbiegħa 2019 tal-Kummissjoni, jistgħu jittieħdu dawn il-konklużjonijiet li ġejjin:

                                 —

                                 Wara li laħaq it-3,1 % tal-PDG fl-2017, id-defiċit tal-gvern ġenerali tnaqqas għal 2,5 % tal-PDG fl-2018. Meta mqabbel mal-previżjonijiet fl-abbozz ta' pjan baġitarju tal-2019 li ġie ppreżentat f'Ottubru 2018, id-defiċit tal-2018 kien ta' 0,2 punti perċentwali aktar baxx, minħabba li l-proporzjon ta' dħul għall-PDG ta' 0,3 punti perċentwali ogħla kien biss parzjalment ikkumpensat minn proporzjon ta' nefqa ogħla ta' 0,1 punt perċentwali. Fuq in-naħa tad-dħul, kemm id-dħul mit-taxxa tal-kumpaniji kif ukoll dħul ieħor kien ogħla minn dak imbassar; filwaqt li, fuq in-naħa tal-infiq, il-kumpens tal-impjegati kien kemxejn ogħla.

                                 —

                                 Il-Programm ta' Stabbiltà għall-perjodu 2019-2022, ippreżentat mill-Gvern Spanjol fit-30 ta' April 2019, jippjana li d-defiċit tal-gvern ġenerali jinżel għal 2 % tal-PDG fl-2019 u jaqa' għal 1,1 % tal-PDG fl-2020. Il-previżjoni tal-Kummissjoni għar-rebbiegħa tal-2019 tipproġetta defiċit ta' 2,3 % tal-PDG fl-2019 u 2 % tal-PDG fl-2020, biex b'hekk tibqa' taħt il-valur referenzjarju fit-Trattat ta' 3 % tal-PDG matul il-perjodu ta' previżjoni.

                                 —

                                 Il-bilanċ strutturali, li huwa l-bilanċ tal-amministrazzjoni pubblika aġġustat għaċ-ċiklu ekonomiku u nett minn miżuri ta' darba u miżuri temporanji oħra, baqa' l-istess bejn l-2017 u l-2018, abbażi tat-tbassir tar-rebbiegħa 2019 tal-Kummissjoni. It-titjib akkumulat fil-bilanċ strutturali mill-2016 'l hawn kien jammonta għal 0,4 % tal-PDG.

                                 —

                                 Il-proporzjon tad-dejn gross tal-gvern għall-PDG naqas għal 97,1 % fl-2018, minn 98,1 % fl-2017, l-aktar minħabba l-impatt ta' tnaqqis tad-dejn fuq it-tkabbir reali u l-inflazzjoni li aktar kien ta' tpaċija għall-impatt oppost tan-nefqa fuq l-imgħax, filwaqt li l-bilanċ primarju huwa qrib iż-żero. It-tbassir tar-rebbiegħa 2019 tal-Kummissjoni tipproġetta li l-proporzjon tad-dejn ser jonqos għal 96,3 % fl-2019 u 95,7 % fl-2020, prinċipalment minħabba tkabbir nominali għoli li jegħleb l-impatt tal-aġġustamenti bejn il-fondi u l-flussi u n-nefqa fuq l-imgħax, filwaqt li l-bilanċ primarju qed jitjieb biss bi ftit.

                     (9)

                     Skont l-Artikolu 126(12) tat-TFUE, deċiżjoni tal-Kunsill dwar l-eżistenza ta' defiċit eċċessiv trid tiġi abrogata meta, fil-fehma tal-Kunsill, tkun saret korrezzjoni tad-defiċit eċċessiv fl-Istat Membru kkonċernat.

                     (10)

                     Fil-fehma tal-Kunsill, id-defiċit eċċessiv fi Spanja ġie kkoreġut u għalhekk jenħtieġ li d-Deċiżjoni 2009/417/KE tiġi abrogata.

                     (11)

                     Mill-2019, is-sena ta' wara dik li fiha saret il-korrezzjoni tad-defiċit eċċessiv, Spanja hija soġġetta għall-parti preventiva tal-Patt ta' Stabbiltà u Tkabbir u jenħtieġ li timxi lejn l-objettiv fuq terminu medju tagħha b'pass xieraq, inkluż billi tirrispetta l-parametru referenzjarju tan-nefqa, u li tikkonforma mal-kriterju tad-dejn skont l-Artikolu 2(1a) tar-Regolament (KE) Nru 1467/97,

               ADOTTA DIN ID-DEĊIŻJONI:

            Artikolu 1
            Minn valutazzjoni kumplessiva jirriżulta li s-sitwazzjoni ta' defiċit eċċessiv fi Spanja ġiet ikkoreġuta.

            Artikolu 2
            Id-Deċiżjoni 2009/417/KE hija b'dan abrogata.

            Artikolu 3
            Din id-Deċiżjoni hija indirizzata lir-Renju ta' Spanja.

            Magħmul fil-Lussemburgu, l-14 ta' Ġunju 2019.

                  Għall-Kunsill

                  Il-President

               E.O. TEODOROVICI

            (1)  Id-Deċiżjoni tal-Kunsill 2009/417/KE tas-27 ta' April 2009 dwar l-eżistenza ta' żbilanċ eċċessiv fi Spanja (ĠU L 135, 30.5.2009, p. 25).

            (2)  Ir-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6).

            (3)  Id-Deċiżjoni tal-Kunsill (UE) 2017/984 tat-8 ta' Awwissu 2016 li tavża lil Spanja biex tieħu miżuri għat-tnaqqis tad-defiċit meqjus bħala neċessarju biex tiġi rrimedjata s-sitwazzjoni ta' defiċit eċċessiv (ĠU L 148, 10.6.2017, p. 38).

            (4)  Ir-Regolament tal-Kunsill (KE) Nru 479/2009 tal-25 ta' Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1).


title: Deċiżjoni tal-Kunsill (UE) 2019/1002 tal-14 ta' Ġunju 2019 li tistabbilixxi li ebda azzjoni effettiva ma ttieħdet mir-Rumanija b'reazzjoni għar-Rakkomandazzjoni tal-Kunsill tal-4 ta' Diċembru 2018

text:
                  20.6.2019

                  MT

                  Il-Ġurnal Uffiċjali tal-Unjoni Ewropea

                  L 163/62

         DEĊIŻJONI TAL-KUNSILL (UE) 2019/1002
         tal-14 ta' Ġunju 2019
         li tistabbilixxi li ebda azzjoni effettiva ma ttieħdet mir-Rumanija b'reazzjoni għar-Rakkomandazzjoni tal-Kunsill tal-4 ta' Diċembru 2018
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (KE) Nru 1466/97 tas-7 Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika (1), u b'mod partikolari r-raba' subparagrafu tal-Artikolu 10(2) tiegħu,
         Wara li kkunsidra r-rakkomandazzjoni mill-Kummissjoni Ewropea,
         Billi:

                     (1)

                     F'Ġunju 2017 u f'Ġunju 2018 il-Kunsill sab f'konformità mal-Artikolu 121(4) tat-Trattat li fl-2016 u l-2017, rispettivament, li kienet teżisti devjazzjoni sinifikanti osservata mill-objettiv baġitarju ta' terminu medju tar-Rumanija jew mill-perkors ta' aġġustament lejh. Fid-dawl ta' dawk id-devjazzjonijiet sinifikanti stabbiliti, il-Kunsill ħareġ Rakkomandazzjonijiet fis-16 ta' Ġunju 2017 (2) u t-22 ta' Ġunju 2018 (3), biex jirrakkomanda li r-Rumanija tieħu l-miżuri ta' politika meħtieġa biex tindirizza dawk id-devjazzjonijiet.

                     (2)

                     Fl-4 ta' Diċembru 2018 il-Kunsill, permezz tad-Deċiżjoni (UE) 2018/2020 (4), ikkonkluda li r-Rumanija ma kinitx ħadet azzjoni effettiva b'reazzjoni għar-Rakkomandazzjoni tiegħu tat-22 ta' Ġunju 2018. Abbażi ta' dan, fl-4 ta' Diċembru 2018 il-Kunsill ħareġ Rakkomandazzjoni riveduta (5) biex ir-Rumanija tieħu l-miżuri meħtieġa biex tiżgura li r-rata ta' tkabbir nominali tal-infiq pubbliku primarju nett ma taqbiżx l-4,5 % fl-2019, li tikkorrispondi għal aġġustament strutturali annwali ta' 1 % tal-prodott domestiku gross (PDG). Huwa rrakkomanda wkoll li r-Rumanija tuża kwalunkwe qligħ mhux mistenni għat-tnaqqis tad-defiċit, u ddikjara li l-miżuri ta' konsolidazzjoni baġitarja jenħtieġ li jiżguraw titjib dejjiemi fil-bilanċ strutturali tal-amministrazzjoni pubblika b'mod li jiffavorixxi t-tkabbir. Il-Kunsill stabbilixxa skadenza tal-15 ta' April 2019 biex ir-Rumanija tirrapporta dwar l-azzjoni meħuda b'reazzjoni għar-Rakkomandazzjoni tal-4 ta' Diċembru 2018.

                     (3)

                     Fl-14 u l-15 ta' Marzu 2019 il-Kummissjoni wettqet missjoni ta' sorveljanza msaħħa fir-Rumanija għall-fini ta' monitoraġġ fuq il-post skont l-Artikolu 11(2) tar-Regolament (KE) Nru 1466/97. Wara li bagħtet is-sejbiet proviżorji tagħha lill-awtoritajiet Rumeni għall-kummenti, fil-5 ta' Ġunju 2019 il-Kummissjoni rrapportat is-sejbiet tagħha lill-Kunsill. Dawk is-sejbiet ġew sussegwentement ippubblikati. Ir-rapport tal-Kummissjoni jikkonstata li l-awtoritajiet Rumeni ma għandhomx l-intenzjoni li jaġixxu għar-Rakkomandazzjoni tal-Kunsill tal-4 ta' Diċembru 2018. L-awtoritajiet ikkonfermaw lill-Kummissjoni li l-gvern ma għandu l-ebda intenzjoni li jikkonforma mal-aġġustament strutturali rakkomandat. Dawn jibqgħu jiffukaw fuq iż-żamma tad-defiċit nominali taħt it-3 % tal-limitu tat-Trattat tal-PDG, biex b'hekk jimmiraw li jevitaw il-fergħa korrettiva tal-Patt ta' Stabbiltà u Tkabbir. Il-baġit tal-2019 jinkludi defiċit ibbażat fuq id-dovuti ta' 2,8 % tal-PDG. Skont l-istimi tal-gvern stess matul il-perjodu tal-missjoni, dik l-intestatura tkun tinvolvi aġġustament strutturali ta' madwar 0,1 % meta mqabbel mal-2018, li hi b'mod sinifikanti taħt ir-Rakkomandazzjoni tal-Kunsill.

                     (4)

                     Fl-20 ta' April 2018, wara l-iskadenza stabbilita mill-Kunsill, l-awtoritajiet Rumeni ppreżentaw rapport dwar l-azzjoni meħuda b'reazzjoni għar-Rakkomandazzjoni tal-Kunsill tal-4 ta' Diċembru 2018. Fir-rapport, l-awtoritajiet tennew li l-miri tagħhom għall-2019 huma defiċit nominali ta' 2,8 % tal-PDG u tnaqqis marġinali biss fid-defiċit strutturali. L-impatt fiskali tal-miżuri rrapportati huwa b'mod sinifikanti inqas mir-rekwiżit iddikjarat fir-Rakkomandazzjoni tal-4 ta' Diċembru 2018.

                     (5)

                     Fl-2019, abbażi tat-tbassir tar-rebbiegħa 2019 tal-Kummissjoni, it-tkabbir tan-nefqa pubblika primarja netta huwa mistenni li jammonta għal 11,6 %, ferm ogħla mill-valur referenzjarju tan-nefqa ta' 4,5 %. Il-bilanċ strutturali huwa mistenni li jiddeterjora b'0,7 % tal-PDG fl-2019, u b'hekk jilħaq defiċit ta' 3,6 % tal-PDG. Dan hu l-oppost tat-titjib strutturali rakkomandat ta' 1 % tal-PDG meta mqabbel mal-2018. Għalhekk, iż-żewġ indikaturi jindikaw devjazzjoni mill-aġġustament rakkomandat. Il-valur referenzjarju tan-nefqa jindika devjazzjoni ta' 2,1 % tal-PDG. Il-bilanċ strutturali jikkonferma din l-interpretazzjoni, u jindika devjazzjoni kemxejn iżgħar ta' 1,7 % tal-PDG. Id-daqs tad-devjazzjoni indikata mill-bilanċ strutturali huwa iżgħar minħabba tnaqqis fid-dħul u deflatur ogħla tal-PDG. Meta jitqiesu dawk il-fatturi, il-valutazzjoni kumplessiva tikkonferma devjazzjoni mill-aġġustament rakkomandat.

                     (6)

                     Iż-żieda mbassra tad-defiċit meta mqabbla mal-2018 hija xprunata l-aktar, bħal fis-snin ta' qabel, minn żieda fin-nefqa fuq il-kumpens tal-impjegati pubbliċi. Mill-previżjoni tal-ħarifa 2018 tal-Kummissjoni, li kienet il-bażi għar-Rakkomandazzjoni tal-Kunsill tal-4 ta' Diċembru 2018, l-awtoritajiet ippromulgaw taxxi ġodda fuq is-setturi tat-telekomunikazzjoni, tal-enerġija u dak bankarju. Madankollu, l-awtoritajiet naqqsu t-taxxa fis-settur tal-kostruzzjoni u żiedu xi benefiċċji soċjali.

                     (7)

                     Dan iwassal għall-konklużjoni li r-reazzjoni tar-Rumanija għar-Rakkomandazzjoni tal-Kunsill tal-4 ta' Diċembru 2018 ma kinitx suffiċjenti. L-isforz fiskali huwa b'mod sinifikanti inqas mill-aġġustament strutturali annwali ta' 1 % tal-PDG għall-2019, li jikkorrispondi għal rata ta' tkabbir nominali tal-infiq pubbliku primarju nett li ma jaqbiżx l-4,5 % fl-2019,

               ADOTTA DIN ID-DEĊIŻJONI:

            Artikolu 1
            Ir-Rumanija ma ħaditx azzjoni effettiva b'reazzjoni għar-Rakkomandazzjoni tal-Kunsill tal-4 ta' Diċembru 2018.

            Artikolu 2
            Din id-Deċiżjoni hija indirizzata lir-Rumanija.

            Magħmul fil-Lussemburgu, l-14 ta' Ġunju 2019.

                  Għall-Kunsill

                  Il-President

               E.O. TEODOROVICI

            (1)  ĠU L 209, 2.8.1997, p. 1.

            (2)  Ir-Rakkomandazzjoni tal-Kunsill tas-16 ta' Ġunju 2017 bil-ħsieb li tiġi korretta d-devjazzjoni osservata sinifikanti mill-pjan ta' aġġustament lejn l-objettiv baġitarju fuq terminu medju fir-Rumanija (ĠU C 216, 6.7.2017, p. 1).

            (3)  Ir-Rakkomandazzjoni tal-Kunsill tat-22 ta' Ġunju 2018 bil-ħsieb li tiġi korretta d-devjazzjoni osservata sinifikanti mill-perkors ta' aġġustament lejn l-objettiv baġitarju fit-terminu medju fir-Rumanija (ĠU C 223, 27.6.2018, p. 3).

            (4)  Id-Deċiżjoni tal-Kunsill (UE) 2018/2020 tal-4 ta' Diċembru 2018 li tistabbilixxi li ebda azzjoni effettiva ma ttieħdet mir-Rumanija b'reazzjoni għar-Rakkomandazzjoni tal-Kunsill tat-22 ta' Ġunju 2018 (ĠU L 323, 19.12.2018, p. 16).

            (5)  Ir-Rakkomandazzjoni tal-Kunsill tal-4 ta' Diċembru 2018 bil-ħsieb li tiġi korretta d-devjazzjoni sinifikanti osservata mill-perkors ta' aġġustament lejn l-objettiv baġitarju ta' terminu medju fir-Rumanija (ĠU C 460, 21.12.2018, p. 1).